Bagaimana Adidas Memasukkan Mikrocip Ke Dalam Sebiji Bola

Pengumpulan data sudah menjadi satu cabang wajib ada dalam setiap bidang, dengan penggunaan mikrocip yang merekodkan maklumat menjadi kebiasaan dalam memudahkan proses kompilasi informasi berlaku.

Dua ke tiga dekad ke belakang, pasti orang ramai tidak mampu membayangkan bagaimana teknologi sebegini mampu dimanfaatkan dalam sebiji bola; inilah yang berjaya diperkenalkan dengan berjaya sekali menerusi penganjuran Piala Dunia 2018 Russia dan sinambungannya Piala Dunia 2022 di Qatar.

Bola rasmi kejohanan keluaran gergasi peralatan sukan Adidas dari Jerman, mampu menggunakan kemampuan pengkomputeran dalam membantu menganalisis perlawanan. Persoalannya, bagaimana Adidas melakukannya?

Usaha untuk memasang mikrocip ke dalam bola bukanlah satu usaha yang baru saja dimulakan. Idea ini telah cuba diperhalusi berdekad-dekad lamanya.

Penambahbaikan yang telah berjaya dicapai dalam tempoh sedekad lalu, memungkinkan teknologi mikrocip dan rekaan bola disatukan dengan berkesan dan perkembangan fungsinya diperluaskan.

Bermula tahun 2005, kejohanan Piala Dunia Belia bawah 17 tahun menjadi medan eksperimen pertama penggunaan bola dengan mikrocip, membantu pengadil mengesan sama ada bola telah pun melepasi garisan gol ketika jaringan dilakukan.

Bola yang dinamakan sebagai 'Smartball' dibangunkan Adidas dengan kerjasama FIFA, dicetuskan pembangunannya selepas satu insiden melibatkan perlawanan Liga Perdana Inggeris, di antara kelab Tottenham Hotspurs menentang Manchester United.

Satu jaringan Spurs yang sepatutnya sahih kerana bola telah melepasi garisan dibatalkan, hanya kerana pengadil tidak menyaksikan insiden itu dengan mata.

Adidas mula membangunkan teknologi ringkas pengesan yang mampu berhubung dengan peranti berbentuk jam dipakai pengadil, menerima isyarat setiap kali bola melepasi garisan yang ditetapkan. Fungsi asas ini membolehkan ralat pengadil diminimakan dalam menentukan kesahihan jaringan.

Cubaan memperkenalkan teknologi sama ke kejohanan Piala Dunia 2006 bagimanapun tidak kesampaian, ekoran beberapa kelemahan yang ada. Walaupun demikiran idea 'mikrocip dalam bola' mula mendapat perhatian sukan-sukan lain sehingga mewujudkan perdebatan tentang keperluannya diteruskan.

Ada pihak merasakan 'kesilapan teknikal' yang boleh berlaku sepatutnya dibiar kerana telah menjadi adat resam permainan sekian lama.

Namun bagi pihak yang mempunyai pendapat berlawanan, mereka melihat penggunaan teknologi bagi mengurang atau menghapuskan terus sebarang kesilapan pengadilan mampu memastikan keputusan permainan seiring dengan realiti sebenar perlawanan.

Pendapat ini lebih diterima penganjur pelbagai acara sukan di seluruh dunia bukan sahaja dalam bola sepak tetapi turut melibatkan sukan lain seperti ragbi, membolehkan pembangunan teknologi mikrocip untuk dipasang dalam bola diperluaskan.

Berdasarkan kepada kematangan teknologi yang telah berjaya dicapai, FIFA akhirnya memperkenalkan sistem bola berpasang mikrocip dalam kejohanan Piala Dunia 2014 di Brazil, yang mampu mengesan kedudukan bola di atas garisan gol.

Pengenalan ini dibuat berdasarkan kepada kejayaan eksperimentasi teknologi sama, semasa penganjuran kejohanan lebih kecil iaitu Piala Konfederasi FIFA.

Hasil keputusan ujian sistem yang dinamakan sebagai 'GoalControl' memenuhi piawaian ditetapkan FIFA dan Brazil menjadi tuan rumah pertama Piala Dunia memanfaatkan teknologi pemprosesan maklumat dalam bola sepenuhnya.

Lebih menarik, Adidas turut membangunkan teknologi bola pintar yang dinamakan sebagai Adidas miCoach Smart Ball, sejenis bola yang dihubungkan terus dengan peranti telefon melalui sambungan Bluetooth; mampu membaca dan merekod pergerakan bola yang ditendang secara ringkas.

miCoach Smart Ball yang diperkenalkan bukan saja disediakan untuk keguaan latihan pasukan-pasukan kebangsaan, bahkan turut dijual secara komersial kepada individu yang mahu memperbaiki teknik sepakan mereka.

Kemuncak kepada teknologi yang dibangunkan Adidas era tersebut membolehkan FIFA merasa yakin memperkenalkan bola berteknologi tinggi Telstar 18 dalam edisi Piala Dunia 2018 di Russia.

Telstar 18 mengintegrasikan semua teknologi terkini ketika itu, dipasangkan dengan cip-cip sensor pelbagai fungsi yang bukan saja merekod secara langsung pergerakan bola dan ketentuan lintasan garisan gol, bahkan turut mampu membaca impak tekanan yang tercetus pada permukaan bola.

Lucunya, dalam fasa awal pembangunan bola tersebut - Adidas memasang beberapa buah kamera di dalamnya bagi menguji adakah wujud manfaat fungsi rakaman video dalam sebiji bola.

Malangnya menurut Adidas, kebanyakan video yang direkodkan terlalu pantas untuk dilihat dengan mata kasar, jadi eksperimen ini tidak diterjemahkan ke dalam bola Telstar 18 versi akhir.

Bagi bola Telstar 18 edisi komersial yang dijual kepada orang ramai, beberapa varian berspesifikasi tinggi bola tersebut dipasangkan dengan cip NFC (near field communication) dan sambungan WiFi, bagi membolehkan pengguna memuat turun informasi dan data termasuklah maklumat pengiklanan dengan mudah terus ke telefon bimbit.

Perkembangan teknologi bola yang dipasang mikrocip hasil pembangunan Adidas telah mencapai satu tahap yang jauh berbeza dalam tempoh 4 tahun, selepas berakhirnya Piala Dunia 2018 di Russia.

'Al Rihla' atau 'Perjalanan' dibangunkan Adidas sebagai bola rasmi Piala Dunia 2022 di Qatar, memampatkan pelbagai jenis teknologi mikrocip pengesan di dalamnya yang membolehkan lebih banyak kategori data dibaca baik secara langsung atau tidak langsung.

Dua teknologi utama yang dibangunkan oleh Adidas dalam setiap unit Al Rihla dinamakan sebagai Connected Ball dan Suspension System.

'Connected Ball' adalah teknologi pengesan yang digunakan bagi menghubungkan bola yang dimainkan, terus dengan pengimbas di sekitar stadium yang akan merekodkan titik pergerakan bola 500 kali setiap satu saat.

Keupayaan ini membolehkan penganalisis data membaca kedudukan bola dengan tepat bagi membantu pengadil serta pengadil bantuan video membuat keputusan yang betul dan tidak diragui.

Sebuah pengesan berfrekuensi tinggi yang dipasang betul-betul ditengah badan bola dengan sokongan pemegang unik, diberi nama jolokan 'Suspension System' bertanggungjawab merekodkan semua impak, sentuhan dan perubahan pada bentuk bola semasa perlawanan.

Setiap sentuhan permukaan bola dengan mana-mana bahagian tubuh pemain mampu dikenalpasti dengan ketepatan tinggi.

Data daripada sistem inilah yang digunapakai untuk mengenalpasti penjaring sebenar gol semasa perlawanan Portugal menentang Uruguay, di mana penyerang handalan Cristiano Ronaldo dilihat seakan sempat menanduk bola hasil hantaran rakannya Bruno Fernandes sebelum menerjah ke gawang.

Data yang direkodkan bola membuktikan hantaran Fernandes terus menerjah ke gawang lawan tanpa ada sentuhan dan impak pemain lain.

Bagaimanapun, cip yang dipasang bagi menjalankan fungsi ini masih bergantung kepada bateri yang perlu dicas semula.

Jadi setiap kali perlawanan berlangsung, pegawai pertandingan perlu mengecas dahulu bola bagi memastikan bateri yang ada penuh dan bola mampu berfungsi dengan baik.

Dengan semua teknologi yang ada janganlah hairan pula kalau satu hari nanti, perlawanan bola sepak terpaksa ditangguhkan sebentar hanya kerana bola kehabisan bateri. Harap pengadil bawa power bank siap-siap.


Ini Senarai Kabinet Malaysia Baharu 2022 Di Bawah Pimpinan Datuk Seri Anwar Ibrahim

Setelah berdebar-debar menantikan siapakah yang bakal meneraju tampuk pimpinan negara dalam drama agak sensasi, akhirnya kita melihat Datuk Seri Anwar Ibrahim dilantik menjadi Perdana Menteri Malaysia yang ke-10.

Namun debaran ini tidak berakhir di sini sahaja di mana rakyat masih tertanya-tanya tentang siapakah yang bakal dilantik bagi jawatan Timbalan Perdana Menteri dan Menteri-Menteri kabinet yang lain.

Situasi kali ini adalah yang paling mendebarkan kerana ini adalah kali pertama negara kita melihat gabungan yang dikenali sebagai Kerajaan Perpaduan.

Lebih menarik, 2 jawatan TPM akan diwujudkan yang masing-masing bakal diwakili oleh Barisan Nasional (BN) dan Gabungan Parti Sarawak (GPS).

Berikut adalah senarai Menteri Kabinet di bawah pentadbiran Datuk Seri Anwar Ibrahim.


8 Aktiviti Malam Yang Sangat Mencurigakan

Bagi sesetengah individu, jadual kerja tidak menentu menyebabkan mereka perlu menjalankan hidup dengan aturan berbeza.

Kebanyakan orang menyelesaikan urusan hidup tatkala siang hari, tetapi untuk mereka yang hanya ada kelapangan waktu malam - hendak tak hendak mereka perlu melakukannya ketika matahari jatuh dan bulan mengambang.

Bagaimanapun bukan semua aktiviti biasa kelihatan biasa, sekiranya dilakukan dalam gelap hari. Berikut adalah 8 aktiviti yang mencurigakan sekiranya terpaksa dilakukan ketika malam.

Berkunjung ke taman merupakan aktiviti riadah yang gemar dilakukan individu dan mereka yang sudah berkeluarga. Tetapi tak ramai orang ke taman pada waktu malam.

Sekiranya rumah kita berhadapan dengan taman permainan di kawasan perumahan pun, kalau kita nampak ada individu duduk di bangku taman pada waktu malam - mulalah bermacam perkara akan terdetik difikiran kita.

Sekiranya anda membasuh kereta dalam garaj rumah anda sendiri pada waktu malam, perbuatan sebegitu taklah kelihatan pelik sangat.

Tetapi sekiranya waktu sudah 1 pagi dan anda betul-betul basuh kereta anda, pasti ada yang akan memandang pelik perbuatan anda.

Situasi itu akan diburukkan lagi kalau anda jenis pemilik kereta yang basuh kereta mesti nak kena guna water-jet juga.

Pernahkah anda terpaksa berhenti di salah satu hentian rehat dan rawat yang agak sunyi, kerana terlalu mengantuk untuk terus memandu?

Anda mungkin takut jadi anda pastikan semua tingkap dan pintu terkunci selamat, sebelum mula melelapkan mata.

Walau bagaimanapun, rasanya orang lain yang melihat kereta anda lebih takut - kerana tanggapan kita hanya orang yang berani atau ada niat tidak baik, memakirkan kereta di tempat sunyi dalam gelap pada waktu malam.

Kami yakin jika anda pernah melakukan perbuatan ini, pasti ramai juga yang telah membatalkan hasrat mereka untuk berhenti hanya kerana anda ada di situ.

Jika anda sudah berusia dan ada anak yang sudah dewasa, janganlah sama sekali menelefon anak-anak anda pada waktu pagi buta walau sekuat manapun anda merindui mereka.

Ini kerana pada peringkat sedemikian, sebarang panggilan telefon yang diterima pagi-pagi buta daripada pihak ibu atau bapa ditakuti membawa berita kematian.

Mak ayah, jangan telefon anak-anak anda pagi buta. Takut nanti anak anda kena serangan jantung hanya disebabkan anda rindu anak anda.

Kita tahu memang ada kedai yang mengamalkan jadual kerja 24 jam.

Tetapi kita yang nak masuk kedai sebegitu pada awal pagi pun rasa aneh, lagilah aneh bila jam dah menunjukkan pukul lebih 3 pagi.

Lagi memburukkan situasi, pekerja kedai tu pun macam takut-takut saja kalau ada pelanggan hadir ke kedai pada waktu sedemikian.

Nak meniaga ke apa ni? Orang nak beli air pun tak senang.

Penulis pernah. Nak buat macam mana. Lori hanya ada waktu tersebut dan tuan rumah dah pesan penyewa baru nak masuk esok juga. Memang ramai yang melihat aneh kami kawan-kawan sama-sama mengangkut barang masing-masing pada jam 11 malam. Mesti ada yang kata kami tak bayar sewa dan nak lari tinggalkan rumah macam tu saja.

Penulis akui, pindah rumah waktu malam memang aneh pada mata orang tetapi ada masanya kita kena hadap juga.

Semua yang minat berkebun tahu banyak waktu perlu kita luangkan untuk meneliti satu per satu pokok yang kita jaga.

Bagi orang yang berkesempatan, waktu pagi atau petang adalah waktu biasa aktiviti berkebun.

Untuk orang yang hanya bebas jadual pada waktu malam, terpaksalah dia berkebun dengan bantuan cahaya lampu.

Di antara semua aktiviti biasa yang kelihatan aneh jika dibuat malam hari, inilah aktiviti paling mencurigakan.

Sekitar tahun 2012, penulis selepas bekerja lebih masa pulang ke rumah sekitar jam 12.30 tengah malam. Dah parkir motorsikal, terus terbau sesuatu yang sangat menusuk.

Ada kucing mati di laman. Tubuh kucing tu dah agak keras. Takkan nak tinggal saja macam tu, esok baru nak korek? Pukul 9 pagi dah kena masuk pejabat semula.

Penulis pun koreklah lubang sendirian kerana waktu tu penulis tinggal seorang diri, mengakibatkan beberapa tingkap rumah jiran menyala lampunya.

Nampak kepala menjenguk ke arah penulis yang sedang memegang cangkul. Harap mereka tak fikir bukan-bukanlah.


5 Pasangan Ayah Dan Anak Yang Beraksi di Piala Dunia

Pengaruh ibu bapa kepada pilihan kerjaya anak adalah besar, sehinggakan ada ketikanya anak menuruti langkah si ibu atau bapa; mencorak kerjaya dalam bidang sama.

Situasi sebegini turut dilihat dalam sukan bola sepak, wujud susur galur pertalian keluarga yang membuatkan jutaan peminat di seluruh dunia mampu menyaksikan generasi muda meneruskan legasi keluarga yang dibentuk ayah mereka.

Berikut adalah 5 pasangan bapa dan anak, yang pernah melakukan penampilan Piala Dunia sebagai tulang belakang pasukan dari satu generasi ke generasi seterusnya.

Nama ayah kepada pemain tengah kelab Liverpool, Thiago Alcantara iaitu Mazinho Alcantara jarang menjadi bualan.

Mazinho seorang pemain pertahanan tengah dan sisi merupakan antara pemain dalam pasukan Brazil yang memenangi kejuaraan Copa America edisi 1989 serta bergelar juara Piala Dunia 1994 yang dianjurkan di Amerika Syarikat.

Anaknya Thiago memilih untuk bermain dengan negara kelahirannya Sepanyol, merupakan tulang belakang kelab Barcelona dan Bayern Munich, menjuarai kejohanan Piala Eropah bawah usia 17 dan 21 tahun tetapi belum dapat merasai sebarang kejuaraan bersama skuad kebangsaan utama Sepanyol.

Dia yang menyertai skuad senior sejak tahun 2011, gagal menamatkan badi memenangi sebarang kejuaraan biarpun menjadi antara kesebelasan utama dalam kejohanan Piala Dunia edisi 2018 di Russia dan Piala Eropah edisi 2020.

Menuruti jejak langkah ayahnya, Kasper Schmeichel malangnya berdepan jalan sukar memecahkan bayang-bayang ayahnya Peter, antara penjaga gol berstatus legenda dalam sukan bola sepak antarabangsa.

Peter Schmeichel merupakan penjaga gawang utama Manchester United dan Denmark semasa era kegemilangan kelab dan negara itu dalam dekad 1990-an, bergelar juara Liga Juara-Juara Eropah dalam tahun 1999 dan melindungi gol Denmark sehingga bergelar juara Piala Eropah tahun 1992.

Kasper ketika ini sedang mengambil alih tugas ayahnya sebagai penjaga gawang utama Denmark, juga pernah bergelar juara liga perdana Inggeris bersama kelab Leicester City dalam tahun 2016.

Jika anak beranak Schmeichel menyaksikan pencapaian ayah jauh mengatasi anak; bagi anak beranak Reina pula, anaknya bukan saja memperbaiki kegagalan ayah, malahan menjadi antara pemain terpenting pasukan kebangsaan Sepanyol dalam era kegemilangan bola sepak negara itu.

Jose Manuel Reina atau lebih terkenal dengan gelaran 'Pepe' seperti ramai pemain muda terbaik di Sepanyol, memulakan karier bersama pasukan Barcelona. Penghijrahan beliau ke England bersama kelab Liverpool mengubah karier beliau.

Sepanjang karier yang cukup cemerlang, Pepe bersama Sepanyol telah bergelar juara Piala Dunia edisi 2010 serta memenangi Piala Eropah dua kali dalam tahun 2008 dan 2012. Belum diambil kira kejuaraan domestik liga yang beliau disertai.

Ayahnya Manuel tidak berhijrah jauh, memilih kekal dalam liga Sepanyol selama 16 tahun bersama tiga kelab, Cordoba, Barcelona dan Athletico Madrid. Dia terpilih untuk menyertai kejohanan Piala Dunia 1966 bersama pasukan kebangsaan Sepanyol, tetapi tidak melakukan sebarang penampilan.

Manuel hanya diberikan caps pertama dalam penampilan antarabangsa 3 tahun kemudian, dalam perlawanan kelayakan Piala Dunia yang berlangsung dalam tahun 1969.

Nama Maldini merupakan nama besar yang dihormati peminat bola sepak Itali, kerana sumbangan anak beranak Cesare dan Paolo Maldini besar nilainya.

Sebagai pemain pertahanan kental, Cesare merupakan tulang belakang kelab AC Milan selama lebih 12 tahun, memenangi kejuaraan Liga Itali sebanyak 4 kali serta sekali bergelar juara Liga-Liga Eropah.

Dia mula mewakili pasukan kebangsaan pada tahun 1960, terpilih untuk menjadi pemain Itali dalam Piala Dunia 1962 tetapi berakhir dengan penyingkiran awal dalam peringkat kumpulan.

Anaknya Paolo, merupakan antara pemain unik yang hanya beraksi dengan satu kelab sahaja sepanjang karier. Seorang legenda kelab AC Milan, Paolo mula diberikan peluang menyertai pasukan kebangsaan semasa ayahnya bergelar pengurus pasukan bawah 21 tahun.

Walaupun mencipta rekod bersama rakan-rakan pertahanan yang lain, selepas tidak pernah bolos dalam lima perlawanan Piala Dunia - Maldini dan Itali terpaksa pulang hampa hanya mendapat pencapaian tempat ketiga edisi 1990.

Itali cuba menebus kehampaan dalam Piala Dunia 1994 dengan Maldini yang bertindak sebagai kapten pasukan, membawa Itali ke pentas akhir bertemu Brazil. Malang bagi Itali, mereka terpaksa pulang hampa tewas 3-2 dalam penentuan sepakan penalti.

Jean Djorkaeff adalah ayah kepada penyerang legenda Perancis yang 'under-rated' profil beliau, Youri Djorkaeff.

Sepanjang kerier selama 8 tahun, Jean terpilih untuk mewakili Perancis sebanyak 48 kali serta menjadi antara kesebelasan utama Perancis dalam kejohanan Piala Dunia 1966. Bagaimanapun, Perancis tersingkir awal dalam pusingan peringkat kumpulan.

Dia menjadi antara pemain terpenting dalam kesebelasan utama Perancis sejak tahun 1996, sehingga dia dan pemain segenerasinya seperti Zinedine Zidane, Marcell Desailly dan Lilian Thuram merangkul kejohanan berganda Piala Dunia 1998 dan Piala Eropah 2000.

Selepas menamatkan karier sebagai pemain, kini Youri menjawat jawatan ketua eksekutif Yayasan FIFA selepas lantikan tahun 2018. Beliau bertanggungjawab merangka strategi untuk menggunakan bola sepak sebagai kaedah dalam pembangunan sosial masyarakat antarabangsa.

Sehingga kini pasukan Perancis era tersebut dilihat sebagai salah satu pasukan terbaik, yang pernah beraksi di pentas Piala Dunia.


5 Model Yoyo Paling Mahal di Dunia

Bagi mereka yang lahir pada zaman 90-an, masihkah anda ingat satu ketika dahulu permainan yoyo pernah mennjadi fenomena di Malaysia. Ketika itu, yoyo dari jenama Proyo dijual secara ekslusif melalui kedai serbaneka di stesyen minyak BHP.

Untuk menjadi seorang pemain yoyo yang mampu melakukan pelbagai skill, anda perlu meluangkan banyak masa untuk berlatih dan menajamkan skill anda. Antara model yoyo yang pernah popular satu ketika dahulu adalah Bumblebee dari Proyo.

Walaupun permainan yoyo tidak lagi sepopular dahulu, permainan ini tetap mempunyai peminatnya yang tersendiri. Malah, pertandingan yoyo peringkat antarabangsa dianjurkan setiap tahun dengan setiap peserta sentiasa menjanjikan persembahan skill yang memukau.

Kali ini, mari lihat model-model yoyo paling mahal di dunia yang pernah dijual di pasaran.

Duncan, nama popular dalam pembuatan yoyo, telah membuat variasi dari FH Zero yoyo mereka yang dipanggil Duncan Freehand Mg untuk siri De-Luxxe mereka. Yoyo diperbuat daripada 99.5% magnesium campuran dan selebihnya daripada logam penstabilan.

Beberapa model telah siap diwarnakan (anodized) manakala yang lain adalah logam bersalut serbuk. Yoyo ini dikeluarkan pada tahun 2004 dan dijual sehingga 2014. Penambahan yang disertakan dengan yoyo ini termasuk bearing seramik, pengatur jarak tambahan, set pengimbang Duncan dan empat pelekat geseran.

Contoh di sini yang dijual di eBay pada 21 Mei 2022 datang dalam kotaknya dengan kepala yang boleh dikumpulkan dan perkakasan lain. Ia tidak dalam keadaan sempurna tetapi masih berjaya mengumpul $550.

Catch22 Yo-Yo oleh YoYoFactory didatangkan dalam bekas plastik keras yang kelihatan seperti sesuatu yang akan disimpan oleh pembawa pistol. Bahagian dalam kotak mempunyai banyak butiran menarik, termasuk slot tengah untuk yo-yo yang dilapisi pelapik serta bekas plastik kecil dalam slot untuk penggantian "perkakasan" dan "perisian" dalam yoyo berteknologi tinggi ini.

Terdapat tulisan yang bermaksud "kemahiran lanjutan diperlukan". Yoyo dan penyaduran diperbuat daripada titanium yang pada asalnya dikeluarkan pada tahun 2009. Pembinaan dwilogamnya dapat dikenali dengan serta-merta.

Walaupun terdapat edisi 2022 baharu di YoYoFactory dengan harga $430, model lama keluaran 2009 adalah yang lebih bernilai. Satu daripada pernah dijual di eBay dengan harga $700.

Pedro Flores memainkan peranan penting dalam penciptaan yoyo, memulakan kilang yoyo pertama pada tahun 1928 di Santa Barbara, California selepas berhijrah dari Filipina. Walau bagaimanapun, beliau menjual tanda dagangan "yo-yo" kepada syarikat Duncan pada tahun 1930.

Syarikat Duncan inilah yang membawa mainan ini ke pasaran global. Tidak hairanlah bahawa yoyo Pedro Flores  yang asli jarang ditemui. Model ini, kadangkala dikenali sebagai Big "F", menampilkan binaan kayu dan bercop dakwat di bahagian hadapan. Yoyo ini hanya dibuat antara 1929-1930.

Inovasi utamanya untuk mainan ini ialah membungkus tali di sekeliling gandar berbanding dengan mainan tradisional, yang membalutnya di luar.

Yoyo edisi khas Coca-Cola "Blac Special" ialah yoyo keluaran syarikat Jack Russell yang dihasilkan di Australia, dijenamakan oleh Coca-Cola untuk edisi kotak khas ini. Model eksklusif ini dicipta dan dihadiahkan kepada eksekutif syarikat Coca-Cola sepanjang tahun 1970-an.

Hari ini, yoy keluaran khas Coca-Cola ini adalah yoyo terbaik yang pernah dihasilkan kilang ini. Contoh yang disimpan dan dijual dalam kotak hitam asal telah dijual pada 9 Jun 2022 untuk memecahkan rekod AU 2,827, atau kira-kira $1,941.44.

Yoyo ekslusif keluaran Russell pertama kali dibuat pada tahun 1967 di Australia. Pengumpul dan pemintt yoyo menganggarkan bahawa hanya kira-kira 200 yoyo khas ini yang pernah dibuat, menjadikannya begitu bernilai.

Yoyo yang paling mahal ialah yoyo yang ditandatangani Richard Nixon. Yoyo ini telah digunakan oleh Roy Acuff, seorang legenda muzik, pada pembukaan Grand Ole Opry House yang memberi tunjuk ajar kepada Richard Nixon cara bermain yoyo pada tahun 1974.

Tahun 1974 adalah penting kerana ia adalah tahun yang sama Nixon meletak jawatan akibat skandal politik. Beliau telah menandatangani yoyo ini, menjadikan nilainya melonjak apabila ia naik untuk dilelong pada tahun 2004.

Ia dijual pada harga $16,029, menjadikannya yoyo paling mahal pernah dijual di pasaran. Walau bagaimanapun, pembeli yoyo ini tidak pernah didedahkan. Bagi yang  tidak tahu, Richard Milhous Nixon ialah presiden ke-37 Amerika Syarikat, berkhidmat dari 1969 hingga 1974.


5 Spesis Hidupan Yang Dinamakan Sempena Tokoh dan Selebriti

Dengan lebih 15,000 ke 18,000 spesis baru hidupan ditemui setiap tahun, kesukaran menamakan jenis makhluk yang ditemui adalah perkara biasa.

Proses menamakan kategori spesis baru, kadangkala memerlukan penyelesaian yang kreatif dengan menggunakan nama tokoh atau selebriti terkenal dunia; solusi ini bukan saja memudahkan penyelidik bahkan memberikan pendedahan tentang spesis saintifik kepada masyarakat.

Pernahkah anda mendengar tentang lima spesis hidupan yang diklasifikasikan menggunakan istilah mewakili nama asal tokoh atau selebriti? Berikut adalah lima daripada banyak contoh yang ada.

Tosanoides obama adalah seekor ikan berwarna jingga yang ditemui kali pertama sekitar tahun 2016 di kepulauan Monumen Lautan Nasional Papahānaumokuākea, terletak di bahagian barat laut Kepulauan Hawaii.

Nama Barrack Obama terpilih untuk diabadikan sebagai nama spesis ikan baru ditemui, sebagai menghormati usaha Obama memperluaskan kawasan garis sempadan yang ditetapkan semasa kerajaan Amerika Syarikat di bawah pentadbiran beliau.

Selain ikan, nama Obama juga dijadikan label kepada sejenis lintah penghisap darah, didefinisikan sebagai Baracktrema obamai yang ditemui pada badan dua ekor kura-kura dalam tahun 2015.

Dinamakan sempena aktor terkenal Hugh Jackman, nama biasa bagi labah-labah ini adalah 'wolverine wolf spider.'

Penyelidik memilih untuk menamakan spesis ini berdasarkan pelakon tersebut disebabkan bakat lakonan yang ditonjolkan Jackman dalam filem yang disertai beliau, selain daripada kerja-kerja amal dan kebajikan yang kerap beliau lakukan.

Tasmanicosa hughjackmani mampu melihat dalam gelap dengan cukup cemerlang, tanpa memerlukan sebarang kehadiran cahaya yang kita perlukan. Biasa hidup dalam tempat gelap, labah-labah ini mampu bertahan lebih setahun tanpa memerlukan sebarang pengambilan makanan.

Sejenis spesis semut yang ditemui dalam tahun 2017 dua orang penyelidik bernama Ana Ješovnik dan Ted R. Schultz, di bahagian hutan Amazon yang terletak di Venezuela, diberikan nama Sericomyrmex radioheadi mewakili kumpulan rock Britain, Radiohead.

Spesis Sericomyrmex dalam keluarga semut mempunyai perbezaan yang ketara berbanding semut-semut lain. Tubuh semut dalam keluarga ini mempunyai bulu-bulu halus yang jelas kelihatan, sehinggakan semut dalam kategori ini turut digelarkan sebagai semut sutera.

Kumpulan Radiohead terpilih untuk dijadikan nama spesis baru ini disebabkan oleh usaha kumpulan ini yang cekal sejak awal lagi, berkempen menyedarkan orang ramai tentang bahaya pemanasan global yang sedang berlaku.

Sama seperti penghormatan terhadap kumpulan Radiohead, sejenis spesis semut dalam keluarga Meranoplus dinamakan sebagai Meranoplus mosalahi - sempena pemain bola sepak Mesir, Mohamed Salah.

Dikategorikan sebagai semut pekerja dalam sistem organisasi hidupan itu, spesis ini ditemui sekitar tahun 2014 di Dhofar, Oman tetapi hanya lengkap diklasifikasikan tahun 2019.

Gemar duduk dalam kawasan hutan yang berumput tebal, Meranoplus mosalahi dikategorikan sebagai semut jenis perlahan pergerakannya, jauh berbeza berbanding individu yang namanya terpilih menjadi nama spesis semut ini.

Apa agaknya perasaan penyanyi terkenal Beyonce, apabila mengetahui namanya diguna bagi menamakan sejenis spesis lalat? Scaptia beyonceae telah pun ditemui pada dekad 1980-an tetapi hanya dapat diklasifikasikan secara lengkap pada tahun 2011.

Scaptia beyonceae adalah lalat ditemui di Queensland, Australia dan jarang ditemui untuk penyelidikan. Uniknya, lalat ini mempunyai bahagian belakang yang berwarna keemasan, disebabkan oleh ketebalan bulu berwarna emas yang hanya tumbuh pada bahagian tersebut.

Oleh kerana sifat unik tersebut, salah seorang penyelidik yang bertanggungjawab menamakan spesis lalat ini memilih nama Beyonce...kerana kita semua tahu Beyonce terkenal dengan punggungnya.


Berapa Gaji Pengadil Piala Dunia?

Selain pemain bola sepak, pengadil juga adalah watak yang sangat penting yang mana bertanggungjawab memastikan perlawanan berjalan dengan lancar.

Dan pastinya ini bukanlah satu tugas yang mudah lebih-lebih lagi melibatkan sukan di tahap antarabangsa seperti Piala Dunia.

Mungkin ramai di antara kita yang tahu bahawa para pemain menerima bayaran tinggi yang kadang-kala tidak masuk akal, kan?

Menurut sumber, pengadil dari konfederasi bola sepak akan menerima 'pampasan yang besar' untuk khidmat mereka di Piala Dunia.

Bermula di Piala Dunia 2018 di Rusia, FIFA membayar gaji pokok kepada setiap pengadil sebanyak RM313,600 (USD70,000) dan mendedahkan bahawa ia akan dilakukan untuk setiap kejohanan yang akan datang.

Pembantu pengadil juga menerima bayaran yang agak lumayan sekitar RM112,000 (USD25,000) untuk penglibatan mereka.

Jumlah yang diterima ini dikatakan sekurang-kurangnya tiga kali lebih tinggi daripada apa yang diterima untuk Liga Juara-Juara Eropah.

Tambahan lagi, pengadil dibayar RM13,440 bagi perlawanan peringkat kumpulan dan jika terlibat dalam peringkat kalah mati, jumlah ini bertambah kepada RM44,800.

Bagi pengadil yang mengadili semua perlawanan termasuk perlawanan akhir, mereka boleh menerima sehingga RM1,344,000 sepanjang Piala Dunia berlangsung.


8 Barangan Yang Lebih Baik Anda Beli Terpakai

Kami yakin ramai di antara pembaca kami menyimpan impian untuk memiliki sesuatu yang telah lama anda idamkan.  Biar kami teka, apa yang anda idamkan mestilah barang atau produk baru kan?

Bukan barangan terpakai. Siapa yang mengidam nak beli barangan terpakai kan?

Tetapi realitinya ada sesetengah kategori barang, lebih baik cari yang terpakai. Bukan saja kualitinya sama, anda juga mampu menjimatkan wang ringgit anda.  Ini senarai 8 barang yang kami rasa sesuai dibeli second hand berbanding beli baru.

Bila dah jadi trend, ramai orang erpusu-pusu cuba menjadi seorang pengayuh selepas kena racun dengan kawan untuk dapatkan road-bike terbaik yang ada. 8 daripada 10 orang yang kena racun, biasanya mula perlahan mengayuh dalam bulan kedua.

Banyak sebenarnya iklan jualan basikal terpakai di internet. Mesti ada juga kenalan atau rakan anda yang dah hilang semangat akan menjual basikal ribuan ringgit mereka pada harga diskaun, asal dapat terjual. Waktu inilah anda beli.

Dua bulan kemudian, anda pun akan jual semula bila dah semangat mengayuh luntur di telan masa. Sekurang-kurangnya, kerugian anda tak besar mana.

Harga barangan komputer ketika artikel ini ditulis semakin stabil, berbanding setahun dua yang lalu. Lambakan barangan terpakai komponen seperti prosesor, memori dan kad grafik kembali rancak berlangsung merendahkan harganya.

Peralatan komputer termasuklah komputer riba cukup berbaloi untuk anda dapatkan yang terpakai, asalkan anda tahu serba sedikit tentang spesifikasi.

Pengeluar akan mengeluarkan edisi baru setiap tahun dengan harga yang mampu membuatkan anda pitam. Jadi sasarkan pembelian anda kepada komponen atau komputer riba 2 ke 3 generasi sebelumnya.

Anda tak jauh sangat ketinggalan dari segi kemampuan dan anda hanya membayar 1/5 sahaja harga berbanding harga jualan asalnya.

Walaupun negara kita mempunyai penganjuran pesta buku yang meriah, jualan sedemikian tidak mampu menandingi nilai ditawarkan kedai jualan buku terpakai.

Asalkan kondisi bukunya masih baik khususnya novel, harga jualan terpakai biasanya diperolehi di antara RM2 ke RM10 berbanding harga buku baru yang dijual RM18 ke atas. Sebagai bonus, kita turut sama mengurangkan penggunaan kertas.

Mungkin pasaran buku terpakai dilihat sebagai tindakankurang menyokong penerbitan buku di negara kita, tetapi nak buat macam mana; buku asal boleh dibaca dah memadai walaupun kondisinya tak sesempurna mana.

Setiap kali menelaah iklan kereta terpakai, penulis tersenyum membaca iklan yang menggunakan ayat promosi 'lady owner' sebagai daya penarik.

Membeli kenderaan terpakai memang sangat bergantung kepada nasib kita. Ada kalanya sesebuah kereta nampak elok dari luar tetapi komponen enjinnya tak pernah dijaga. Ada juga kereta enjin elok, tetapi ruangan dalamannya mampu membuatkan kita muntah pula.

Periksa rekod servis dan semak di mana servis biasanya dilakukan serta kekerapannya. Sekiranya penjual tidak mampu menyediakan rekod servis, hubungi pusat servis bertauliah jenama kereta itu dengan nombor pendaftarannya.

Seandainya nombor pendaftaran kenderaan itu tiada dalam rekod, jangan beli.

Ini kerana seandainya pemilik asal tidak peduli di mana dia menyelenggara kenderaannya ketika waranti, besar kemungkinan dia tak peduli pun keadaan kenderaan sendiri.

Sama seperti basikal, sekiranya anda baru nak berjinak-jinak dengan peralatan muzik jangan mudah kena racun dengan kawan-kawan.

Beli yang terpakai saja dulu kerana anda sendiri tak tahu berapa lama minat itu boleh bertahan. Tak kisahlah anda cuba nak belajar main gitar, keyboard, piano atau dram, kesemuanya berbaloi untuk anda beli terpakai kerana kelengkapan yang dipasang biasanya tahan lama.

Jika anda sanggup beli alat muzik tiupan terpakai seperti seruling atau harmonika, itu bergantung kepada anda ya. Kami tak sanggup.

Mak ayah mahu menyediakan yang terbaik untuk anak mereka. Bila sebut terbaik, mestilah yang baru. Tetapi itu tak terbaik untuk kocek.

Majoriti ibu bapa akan menyedari pakaian anak kecil bawah usia 4 tahun selalunya hanya mampu dipakai jangka masa pendek akibat tumbesaran fizikal yang cepat.

Kaedah paling mudah adalah untuk membeli pakaian terpakai untuk anak-anak anda. Bestnya, memang ada kedai bundle yang memfokuskan kepada jualan pakaian terpakai kanak-kanak.

Harga pakaian kanak-kanak baru khususnya baju dress bayi perempuan selalunya memang tak masuk akal. Harga pakaian kanak-kanak memang mahal-mahal harganya!

Seperti basikal dan peralatan muzik, bukan semua orang mempunyai kesabaran untuk kekal mengamalkan senaman dengan alat senaman yang dibeli.

Samalah seperti yuran keahlian gimnasium penulis yang dipotong bulan-bulan tapi perginya hanyalah 6 bulan 2 kali. Sekiranya anda teringin nak mempunyai gimnasium mini sendiri di rumah, beli saja peralatan terpakai.

Besar kemungkinan ramai yang menjualnya, dek rasa rimas dengan peralatan senaman mereka yang dah berhabuk dan hanya memakan ruang dalaman rumah semata-mata.

Jika anda seorang pemain golf, tak ada keperluan untuk anda beli set kayu golf baru di kedai. Beli saja di kedai barangan terpakai.

Tak dapatlah koleksi satu set lengkap anda perolehi, tetapi mesti ada saiz kayu yang anda cari untuk anda jadikan koleksi. Harganya pun jauh murah jika dibandingkan dengan harga jualan baru.

Yang penting, wajah mesti tampak berkeyakinan ketika menghayun. Kawan-kawan anda baik yang berpangkat VIP atau sekadar staff baru nak cuba-cuba main, bukannya tahu pun anda guna kayu terpakai. Kayu dah ada, cukup lah.

Sekarang nak kena kumpul duit untuk beli keahlian kelab golf pula. Doakan penulis berjaya.


5 Bendera Rasmi Masyarakat Dunia Yang Mengelirukan Kita

Politik identiti kini menjadi satu senjata ampuh segelintir pihak, dalam cuba memandu ideologi masyarakat dunia ke arah yang bertentangan.

Salah satu elemen utama yang dijadikan senjata utama pihak sebegini, adalah penggunaan simbol universal milik semua sebagai bentuk kepada terjemahan ideologi songsang yang ingin diketengahkan, sehinggakan simbol yang asalnya hanya fenomena alam semulajadi sudah mempunyai sentimen yang berbeza.

Penggunaan elemen seperti pelangi dan warna kini kerap diguna sebagai senjata, sehingga menyukarkan banyak pihak khususnya 5 komuniti yang bendera rasmi mereka kini mudah dipandang serong sesiapa yang tak tahu hakikat sebenarnya.

Kekal diiktiraf bendera rasmi negeri Pernambuco di Brazil, bendera yang memaparkan simbol pelangi, matahari, bintang dan simbol salib ini mula digunakan masyarakat Pernambuco sejak tahun 1917.

Sejarah bendera ini panjang. Rekaan asasnya telah mula digunakan sejak tahun 1817 semasa gerakan pemberontak melancarkan Revolusi Pernambuco, satu kebangkitan masyarakat tempatan melawan campur tangan Freemason di sana.

Sempena mengingati revolusi dan jasa nenek moyang mereka, masyarakat Pernambuco menjadikan panji yang diguna ketika perang itu sebagai simbol utama negeri.

Rekaan bendera yang direka seorang Paderi bernama Joao Ribeiro Pessoa, mempunyai tiga bintang. Bendera dengan rekaan sama diangkat semula menjadi bendera rasmi Pernambuco dengan perubahan kepada bilangan bintang dengan hanya satu bintang digunakan, bagi melambangkan penyatuan masyarakat mereka.

Simbol pelangi menjadi antara simbol penting Empayar Inka, empayar terbesar yang pernah memerintah di benua Amerika Selatan satu ketika dulu sekitar abad ke 16.

Bandar Cusco (ditulis sebagai Qosqo) yang menjadi pusat pentadbiran Empayar Inca, mengalami perkembangan pesat sehinggalah berakhirnya empayar tersebut akibat penjajahan Sepanyol.

Negeri Cusco kini menjadi salah sebuah negeri di bawah kerajaan Peru, memilih untuk meneruskan legasi Empayar Inka yang pernah bertapak di sana.

Bendera berlatar belakang warna pelangi mula digunakan sejak tahun 1978 sebelum  rekaan tambahan yang memaparkan simbol syiling berbentuk matahari, dikenali sebagai plat Echenique, mula digunapakai sebagai bendera rasmi Cusco pada bulan Jun tahun 2021.

Sekiranya anda terlihat bendera ini berkibaran di negara kita khususnya, jangan pula ingat yang bukan-bukan ya.

Bendera yang ringkas menggabungkan 5 warna iaitu biru, kuning, merah, putih dan jingga ini adalah bendera rasmi agama Buddha.

Rekaannya dibuat melalui jawatankuasa yang bersidang pada tahun 1885 dan mula digunapakai hanya di Sri Lanka ketika sambutan hari Wesak pada mulanya. Tradisi itu mula diangkat sebagai simbol rasmi bagi mewakili penganut agama Buddha pada tahun tahun 1950.

Setiap satu warna membawa makna yang berbeza-beza dan uniknya, bendera Buddha ini turut mempunyai variasi yang berbeza-beza mengikut negara penganutnya.

Negara yang ramai penganut ajaran ini seperti Myanmar, Tibet, Nepal, Jepun dan Laos masing-masing mempunyai bendera bercorak sama yang berlainan warnanya.

Wiphala adalah nama kepada simbol yang digunakan masyarakat orang asal Banjaran Andes, merangkumi negara seperti Peru, Bolivia, Chile, Ecuador, Argentina dan Colombia.

Menggunakan rekaan segi empat sama yang dibahagikan kepada 49 kotak, setiap satu warna yang digunakan mewakili satu kaum komuniti yang ada. Putih untuk etnik Qullasuyu, kuning untuk etnik Kuntisuyu, merah untuk Chinchasuyu dan hijau untuk Antisuyu.

Di negara seperti Bolivia, banyak pihak berselisih pendapat tentang keperluan untuk mengamalkan penggunaannya khususnya dalam era moden sekarang.

Penentangan terhadap amalan menggunakan simbol ini mula lantang kedengaran selepas Presiden Bolivia, Evo Morales semasa pemerintahannya menetapkan Whipala boleh digunakan sebagai alternatif kepada bendera rasmi negara itu.

Pengkritik berpendapat tindakan mengiktiraf penggunaan simbol ini sebagai satu perbuatan sia-sia serta tidak ada keperluan untuk negara seperti Bolivia, kerana masih kekal mahu menggunapakai simbol yang tidak lagi relevan dengan masyarakat mereka.

Di antara semua bendera yang kami senaraikan, bendera ini mungkin paling mudah disalah erti. Di kalangan masyarakat Russia di mana asalnya bendera ini dibentuk pun ramai yang tersilap sangka.

DI negara Russia, terdapat sebuah wilayah autonomi yang dinamakan sebagai Wilayah Autonomi Yahudi, terletak tidak jauh dengan sempadan China.

Diisytihar tertubuh pada tahun 1934, wilayah ini adalah satu-satunya kawasan yang diperintah orang Yahudi sepenuhnya di Russia dan kedua di dunia selepas negara haram Israel.

Bendera rasmi wilayah ini sebenarnya mempunyai makna agama yang cukup kuat.

Latar belakang putih yang digunakan melambangkan kesucian jiwa seseorang. 7 jalur pelangi yang ada mewakili 7 tiang menorah atau alat kesucian masyarakat Yahudi melambangkan tingginya peranan agama dalam menentukan hala tuju pentadbiran wilayah autonomi tersebut.


Kenapa Kita Rasa Best Selepas Berak?

Jika setiap kali kita berak atau buang air besar mengambil masa sekitar 12 minit, maka manusia menghabiskan 73 jam dalam setahun untuk aktiviti ini!

Dan sudah tentunya selepas aktiviti "melabur" ini, kita berasa tersangat lega seolah-olah beban dalam hidup kita berkurangan, kan?

Persoalannya, mengapa kita berasa lega selepas berak? Memang kita perlu berak untuk meneruskan hidup seharian namun tak dapat nafikan ia merupakan sesuatu yang melegakan!

Proses buang air besar adalah untuk menyingkirkan sisa badan dan makanan yang tidak dicerna, serta memberi ruang untuk lebih banyak makanan dalam sistem penghadaman anda.

Walau bagaimanapun, keseronokan bukan sahaja datang dari pembersihan usus ini, tetapi juga disebabkan oleh rangsangan saraf tertentu dalam badan.

Saraf pudendal ialah saraf campuran yang memiliki kedua-dua saraf deria dan motor. Saraf ini bertanggungjawab terutamanya untuk pemuliharaan deria dan motor perineum serta alat kelamin luar bagi kedua-dua jantina.

Perineum adalah kawasan antara dubur dan alat kelamin. Saraf ini melalui pinggul anda dan kawasan gluteal (punggung) di bahagian atas tulang paha, menghubungkan ke saraf yang datang daripada saraf tunjang.

Manusia mempunyai saraf pudendal di kedua-dua belah kiri dan kanan badan.

Saraf pudendal ini bertanggungjawab untuk kebanyakan pergerakan dan sensasi yang berlaku di kawasan pelvis kita termasuklah di bahagian kemaluan dan dubur luaran serta otot yang membolehkan tahi keluar.

Aktiviti berak menghasilkan ransangan saraf ini dan oleh kerana saraf ini mengalir ke dubur dan alat kelamin serta bertanggungjawab untuk input deria, ia akan memberikan keseronokkan apabila dirangsang.

Kolon dalam usus besar disambungkan ke batang otak oleh saraf panjang yang dipanggil saraf vagus.

Sebagai saraf utama sistem saraf, saraf vagus mengawal selia pelbagai proses badan penting termasuklah mood, pencernaan, tindak balas imunologi dan degupan jantung.

Saraf vagus menghantar isyarat dari sistem pencernaan dan organ lain ke otak dan bahagian belakang.

Ia adalah saraf kranial kesepuluh (saraf yang bersambung terus dari otak) dan bergerak dari tempat asalnya iaitu batang otak ke bawah leher serta ke dalam perut.

Jadi apabila anda berak, otot di bahagian punggung dan kawasan pelvis mengendur.

Hal ini merangsang saraf vagus yang boleh membuat kadar denyutan jantung dan tekanan darah anda turun, lantas membuatkan kita berasa tenang dan lega untuk masa yang singkat.

Walau bagaimanapun, rangsangan saraf vagus yang keterlaluan adalah tidak bagus malah boleh membuatkan anda pengsan ketika berak dan bukannya keseronokkan.


6 Isu Bakal Timbul Jika Malaysia Nak Jadi Hos Piala Dunia

Salah satu acara sukan paling dikehendaki warganegara kita agar Malaysia dapat menjadi tuan rumah, adalah temasya bola sepak Piala Dunia. Peluang melihat semua pemain bertaraf dunia beraksi di depan mata, adalah peluang yang jarang dapat dinikmati semua.

Dalam tahun 1997, kita pernah menganjurkan Piala Dunia Belia, menyaksikan bintang-bintang muda ketika itu seperti Michael Owen, Thierry Henry, Juan Riquelme serta pasukan belia kita beraksi di negara kita. Walaupun mempunyai lagu tema kejohanan yang klasik, Piala Dunia Belia tak sama dengan Piala Dunia sebenar.

Itu kisah 26 tahun lepas. Kini dunia telah banyak berubah. Penganjuran kejohanan Piala Dunia sudah dilihat dalam konteks yang jauh berbeza, disebabkan perubahan mentaliti masyarakat yang mengakibatkan banyak isu akan timbul.

Berikut adalah 6 isu yang bakal timbul jika Malaysia terpilih menganjurkan temasya sukan Piala Dunia.

Negara kita adalah antara negara yang sering dikritik NGO-NGO hak kemanusiaan manusia, disebabkan kelonggaran undang-undang kita dalam memantau hak pekerja asing yang masuk, baik yang sah mahupun tanpa izin.

Kritikan banyak berlegar kepada isu mudahnya hak pekerja asing yang hadir ke sini dinafikan dan dimanipulasi menjadi antara isu yang sering kedengaran.

Situasi ini diburukkan lagi dengan pendedahan bahawa Malaysia menjadi pintu utama sindiket menyeludup pekerja asing.

Apa yang kita tahu, keperluan untuk membina dan menaik taraf fasiliti bola sepak sedia ada, pasti akan memerlukan kemasukan lebih ramai pekerja hadir ke dalam negara kita.

Situasi ini kami yakin mampu menimbulkan kontroversi bukan saja dikalangan kerajaan dengan kritikan masyarakat luar, bahkan di antara kita dengan kerajaan ekoran keengganan kita menerima lambakan kumpulan besar pekerja asing ke sini.

Bagi melindungi kepentingan negara kita, kerajaan Malaysia sehingga ke hari ini masih tidak mengiktiraf Konvensyen Pelarian 1951 kelolaan Pertubuhan Bangsa-Bangsa Bersatu.

Keengganan ini mengakibatkan kita sering ditekan dan diasak dalam memastikan kita seiring dengan majoriti negara lain yang mahu memberikan kerjasama.

JIka dilihat daripada perspektif kepentingan kita, keengganan ini memberikan negara kita lebih pilihan dan opsyen dalam menentukan kaedah mengurus kehadiran kumpulan pelarian. Kita juga tidak perlu akur dengan kehendak masyarakat luar dalam tindakan menerima atau menolak pelarian yang hadir.

Bagaimanapun pengkritik tetap tidak boleh menafikan negara kita sudah banyak membantu kumpulan pelarian, khususnya yang hadir dari Bosnia, Syria dan Myanmar.

Walaupun tidak sempurna, tetapi tolak ansur itu tetap kita ada. Seandainya Malaysia menawarkan diri menjadi tuan rumah, isu ini pasti menjadi salah satu modal utama masyarakat luar untuk dijadikan serangan.

Sekiranya sebuah perlawanan bola sepak liga tempatan mampu menyaksikan pertambahan jumlah penumpang pengangkutan awam yang tinggi, sukar untuk dibayangkan bagaimana sistem pengangkutan kita mampu menampung kehadiran pengunjung dari luar untuk temasya Piala Dunia.

Secara purata, lebih 1 juta pelancong luar akan hadir ke negara tuan rumah setiap kali berlangsungnya kejohanan tersebut. Kejohanan di Russia menyaksikan 2.1 juta orang luar hadir sementara temasya di Qatar dijangkakan bakal menerima kunjungan sekitar 1.2 juta orang.

Harus diingatkan, angka ini jauh lebih tinggi berbanding temasya sekitar kita.

Temasya Sukan Asia 2018 yang berlangsung di Indonesia 'hanya' menerima anggaran 80,000 orang pelancong hadir untuk temasya itu. Sukan Asia Tenggara yang berlangsung di Vietnam awal tahun 2022 pula menerima sekitar 31,500 orang pelancong dari luar.

Jelas berbeza kan kuasa tarikan Piala Dunia? Apakah penambah baikan yang perlu negara kita lakukan dalam mempersiapkan kemudahan kita, untuk menerima pertambahan anggaran 1 juta ke 1.5 juta pelancong?

Berapa negeri di Malaysia yang bersedia untuk menjadi hos kepada perlawanan dalam skala sebegini rupa?

Penamaan Qatar sebagai tuan rumah kepada kejohanan Piala Dunia edisi 2022, membawa kepada pelbagai kontroversi yang tak sepatutnya timbul.

Antara kontroversi yang hangat diperkatakan adalah keenganan kerajaan Qatar membenarkan jualan arak oleh rakan penaja kejohanan secara terbuka.

Dalam satu aspek sebagai seorang umat Islam, langkah ini penulis puji. Namun dalam satu aspek lain, pihak penganjur kejohanan juga mempunyai hak untuk mempersoalkan keengganan Qatar, kerana Qatar sudah bersetuju sejak mula untuk menjadi tuan rumah.

Polemik sebegini pasti akan berulang di negara kita, kerana kita juga mengamalkan dasar yang mirip Qatar dalam isu penjualan dan pengiklanan arak.

Keenganan masyarakat luar menghormati pilihan sebuah negara Islam seperti Qatar dalam melarang jualan arak serta tidak mengenengahkan penganjur disebabkan faktor produk alkohol bukanlah sesuatu yang mengejutkan.

Persoalannya, jika Malaysia terpilih sebagai tuan rumah, adakah anda selesa arak dijual secara terbuka dalam stadium negara kita, seandainya kerajaan kita tunduk kepada desakan orang luar?

Penulis sukar untuk percaya dalam kehangatan menjelang Piala Dunia, isu yang menjadi topik terhangat berkait dengan gerakan gak LGBT.

Media-media barat sudah beberapa tahun lamanya memainkan isu ini cuba mendesak agar Qatar melonggarkan undang-undang, agar sekurang-kurangnya mengiktiraf kehadiran golongan songsang ini bagi meraikan temasya sukan bola sepak itu dengan kebenaran kebebasan penuh.

Apa yang menghairankan, di mana hilangnya logik dan tatasusila masyarakat barat untuk sekurang-kurangnya menghormati permintaan tuan rumah? Kenapa isu seksualiti songsang sebegini perlu diperbesarkan sedangkan fokusnya haruslah lebih kepada isu kesukanan?

Kita di Malaysia pasti berdepan masalah sama sekiranya kita mahu jadi tuan rumah. Ini kerana secara dasarnya kita mengkategorikan hubungan luar tabii sebagai satu jenayah.

Berbaloikah untuk kita berkompromi dalam aspek undang-undang kita, hanya untuk menganjurkan Piala Dunia?

Penganjuran Qatar meletakkan negara itu sebagai negara Islam pertama dunia diberikan penghormatan menganjurkan Piala Dunia.

Tetapi ugutan boikot banyak pihak baik persatuan sukan, kelab, pemain, pengurusan, penganjur, selebriti dan ramai lagi lebih menguasai tajuk utama media. Qatar dikritik tegas mahu terus mengangkat nilai masyarakat Islam yang dikritik tidak selari dengan 'pandangan majoriti' masyarakat dunia.

Daripada aspek pekerja asing, hak LGBTQ, hak minum arak, hak untuk menunjukkan rasa kasih sayang ditempat awam, semuanya sudah diutarakan oleh banyak pihak khasnya mereka yang datang dari barat, dijadikan peluru untuk memboikot penganjuran Qatar.

Cuba kita letakkan diri kita di tempat mereka, kerana realitinya kita di Malaysia sama saja seperti Qatar.

Uniknya, Qatar dan Malaysia mempunyai populasi yang sama majmuk, dengan Muslim sebagai kumpulan majoriti yang merangkumi kira-kira 65% jumlah penduduk. Kita sama terbuka menerima perbezaan agama tetapi sama tegas dalam isu keterbukaan melampau hak norma asasi manusia.

Prospek untuk Malaysia menjadi tuan rumah temasya ini dikatakan cerah bagi slot edisi kejohanan 2034, kerana ura-ura awal ada idea kuat mahu benua Asia Tenggara diberikan hak penganjuran edisi tersebut.

Persoalan yang ingin kami tinggalkan kepada anda, berbaloikah kita mengorbankan pegangan masyarakat kita dalam isu-isu yang sudah kami utarakan di atas hanya untuk melihat temasya ini berlangsung di bumi Malaysia?


7 Pemain Piala Dunia Dengan Nama Yang Mudah Disalah Erti

Nama seseorang secara mudah mampu mencerminkan identiti individu di sebaliknya.

Hanya dari sebuah nama kita sudah kenal serba sedikit tentang latar belakang dan asal dirinya. Bagaimanapun dalam sesetengah situasi disebabkan kelainan bahasa, nama akan berbunyi agak janggal.

Situasi sebegini menarik untuk dilihat apabila melibatkan pemain bola sepak Piala Dunia, yang datang dari bermacam jenis negara. Berikut adalah 7 nama pemain Piala Dunia 2022 yang unik, dengan sedikit kisah ringkas tentang asal-usul nama mereka.

Bagi yang tak tahu, pasti akan membaca nama ini sebagai 'Dumb+Fries' yang berbunyi seakan-akan 'kentang goreng bodoh'. Sebutannya yang betul adalah 'Damm-frees.'

Mempunyai nama keluarga yang agak unik dan jarang kedengaran, Denzel Dumfries pemain Belanda merupakan anak pasangan campuran; ibunya orang Surinam dan ayahnya berketurunan Aruba.

Unik bagi nama ini serta agak menghairankan, istilah 'Dumfries' dikatakan berasal daripada nama sebuah pekan lama di Scotland bernama Dun Phris, membawa maksud Kubu Orang-Orang Kampung.

Menambah seri nama beliau, Denzel dinamakan 'Denzel' kerana ibu bapanya meminati pelakon Denzel Washington. Mungkin sebab itu wajahnya juga mirip pelakon tersebut.

Walaupun nama beliau dieja dalam rumi sebegitu secara rasmi dalam daftar pemain, nama pemain dari Qatar sebenarnya adalah istilah 'Ala ad-Din' yang membawa makna 'seseorang yang mempercayai Allah dan mempunyai keikhlasan iman.'

Nama ini juga lebih popular dikenali sebagai Aladdin merujuk kepada watak kisah klasik 'Aladdin' yang menemui lampu ajaib memenuhi hajat itu. Setakat ni penulis tak pernah jumpa mana-mana individu yang menamakan anak mereka Aladdin.

Sekali pandang, nama 'Trippier' seolah merujuk kepada seorang yang suka menjatuhkan orang lain pula kan?

Nama keluarga pemain pertrahanan dari England, Kieran Trippier ini unik kerana kurang ditemui. Tetapi asal-usulnya menyamai nama lain di sana, di mana nenek moyang masyarakat mereka gemar menamakan nama keluarga sempena pekerjaan.

Seperti nama keluarga 'Smith' (tukang besi) atau Miller (pengisar gandum), 'Trippier' boleh mempunyai dua makna berbeza.

Pendapat pertama berasal daripada perkataan 'tripherds', perkataan Inggeris era pertengahan yang bermakna penggembala kambing. Pendapat kedua pula menyebut perkataan 'trippier' ini wujud daripada gelaran Perancis 'tripier' yang membawa makna 'orang yang menjual usus haiwan.'

Walaupun bergelar rakyat Britain, Bukayo Saka seorang yang berketurunan Nigeria.

Ada di antara kita mungkin akan mentertawakan nama beliau kerana 'Saka' dalam bahasa kita mempunyai makna yang kurang elok (serta menakutkan). Tetapi nama beliau sebenarnya mempunyai maksud yang indah.

'Bukayo' diambil daripada bahasa Yoruba, yang membawa makna 'kebahagiaan yang hadir.' Bagaimanapun tidak diketahui apa makna sebenar 'saka' dalam bahasa masyarakat mereka.

Apa yang kita tahu, nama 'Saka' popular dipilih sebagai nama keluarga di Nigeria.

Selain Nigeria, nama 'Saka' juga popular di Jepun dan Turkiye. Di Jepun, maknanya 'seseorang yang tinggal di lereng bukit' sementara di Turkiye pula, maknanya adalah pengangkut air.

Nama 'Hannibal' mempunyai reputasi negatif disebabkan pengaruh media, menerusi pengenalan watak pembunuh kejam Hannibal Lecter yang menjadi antara watak ikonik industri hiburan dan penulisan.

Ada sebab kenapa nama ini bergelumang dengan reputasi buruk walaupun asal-usulnya jauh berbeza. 'Hannibal' terhasil daripada gabungan dua istilah iaitu 'Hannah' yang membawa makna 'kebaikan' dan 'Baal' yang membawa maksud 'tuan' - ditulis sebagai 'Hannibaal'.

Orang Semitik zaman dahulu seperti masyarakat Phoenicia dan Carthagia menamakan Tuhan-Tuhan kepercayaan mereka 'Baal' sebagai istilah rujukan am, jadi secara umumnya nama ini dirujuk dalam nada positif 'Tuan Punya Kebaikan.'

Dalam sejarah masyarakat barat pun nama ini biasa digunakan untuk menamakan anak.  'Hannibaal' paling terkenal dalam sejarah adalah seorang jeneral dan pemerintah masyarakat Carthagia (kini di bahagian barat Meditteranean) bernama Hannibaal yang dijulang sebagai antara jeneral perang terhandal dunia.

Pada era beliau sekitar 180SM, nama tersebut adalah antara nama biasa yang digunakan masyarakat mereka.

Bagaimanapun, kesedaran masyarakat barat tentang agama khususnya ajaran Jesus Christ mula mengubah pemahaman mereka. Sehinggakan penyembah Baal dikecam kerana mengamalkan kepercayaan Pagan kekal menyembah Tuhan yang salah.

Jadi istilah 'Baal' mula diguna merujuk 'Tuhan Yang Tidak Benar', mula disebut dalam tona yang negatif sehingga turut dikaitkan dengan nama syaitan dalam sesetengah media. Kami yakin pemain Tunisia dari kelab Manchester United ini pasti lebih faham sentimen yang berlegar tentang namanya.

Kapten kepada pasukan Arab Saudi ini mempunyai nama penuh Salman bin Mohammed bin Mohammed Al-Faraj.

Istilah 'faraj' itu pasti sedikit sebanyak membuatkan penutur bahasa Melayu terbeliak kan?  Tenang! Istilah 'Faraj' adalah nama yang biasa digunapakai masyarakat Arab tetapi kaedah tulisannya perlu diperjelaskan.

Nama orang Arab itu memang ditulis sebagai 'Faraj' kerana ejaan asalnya dalam bahasa Arab, adalah sebegitu.

Dalam sejarah Arab sendiri ada ramai tokoh sejarah mereka dinama dengan nama Faraj, seperti Sultan An-Nasir Faraj yang memerintah di sekitar Mesir dan Syria penghujung abad ke 14. Banyak juga nama tempat menggunakan istilah ini.

Jadi apa maknanya dalam bahasa Arab? 'Faraj' bererti 'kebahagiaan yang hadir selepas kesedihan.' Sementara itu, perkataan asal Bahasa Arab kepada kemaluan wanita ditulis sebagai 'farj', biasanya disebut sebagai 'farjun.'

Disebabkan oleh perubahan cara sebutan kita penutur bahasa Melayu yang meminjam istilah ini dari bahasa Arab, lama kelamaan kita menyebutnya sebagai 'faraj.'

Sebab itulah daripada perspektif kita penutur bahasa Melayu, faraj boleh membawa maksud yang sangat berbeza. Jauh berbeza. Pelik Pak Arab tengok kita tergelak-gelak dengan Faraj.

Satu lagi nama yang mungkin membuatkan ramai tersenyum, adalah nama Alphonse Areola, penjaga gawang pasukan Perancis.

Istilah nama 'Areola' itu sebenarnya adalah istilah yang diambil terus daripada bahasa Latin tanpa perubahan ejaan, merujuk kepada ruangan kecil yang kosong. Kata akarnya 'area.'

Bagaimanapun, selepas pihak pakar perubatan pada abad ke 16 mula menamakan 'bahagian berwarna yang mengelilingi puting susu wanita' juga sebagai 'areola'; mungkin kerana rupa bahagian itu menyerupai ruangan kecil yang kosong....nama itu mula dilihat aneh.

Kami harap dengan penjelasan ini anda faham kenapa nama keluarga beliau adalah Areola. Nama beliau bermaksud ruangan...bukan mewakili mana-mana bahagian tubuh wanita.


5 Kemalangan Tempat Kerja Paling Teruk Pernah Direkodkan

Bagi kebanyakan orang, tempat kerja tempat yang membosankan. Bergantung kepada jenis pekerjaan anda, risiko kematian dan kecederaan semasa bekerja adalah kejadian yang jarang berlaku namun tetap boleh terjadi. Mengikut undang-undang, keselamatan tempat kerja adalah tanggungjawab majikan.

Di Malaysia, memastikan keselamatan tempat kerja terletak di bawah bidang kuasa Jabatan Keselamatan dan Kesihatan Pekerjaan (JKKP) dan sekiranya terdapat kemalangan di tempat kerja, JKKP akan melakukan kajian menyeluruh. Sekiranya majikan didapati tidak menyediakan tempat kerja yang selamat, mereka boleh didakwa.

Dalam sejarah, kita telah merekodkan banyak kejadian kemalangan di tempat kerja. Kemalangan ini boleh berpunca daripada pelbagai sebab antara kecuaian pekerja itu sendiri, kawasan tempat kerja yang tidak selamat dan sebagainya.

Kali ini, pihak Iluminasi ingin kongsikan 5 kemalangan di tempat kerja yang paling dahsyat pernah direkodkan.

Ali Enterprise ialah sebuah kilang tekstil di bandar Pakistan yang sibuk di Karachi. Pada suatu petang kebakaran berlaku, dimulakan oleh dua ahli kumpulan yang bertindak balas terhadap pemilik kilang itu kerana enggan membayar wang pemerasan sebanyak 1.2 juta (USD).

Walaupun kebakaran adalah kesalahan penjenayah, piawaian keselamatan yang rendah memburukkan keadaan. Kilang itu adalah siri kompleks pintu berkunci dan tingkap berpalang, bersama-sama dengan ruang bawah tanah tanpa tingkap di mana kebanyakan mangsa meninggal dunia akibat terperangkap.

Masa tindak balas yang lemah memburukkan lagi keadaan apabila kebakaran di kilang Ali Enterprises berkembang menjadi api besar yang marak hingga ke malam. Apabila kebakaran padam, pasukan keselamatan pertama telah membawa keluarl mayat 264 pekerja kilang pakaian itu - jumlah yang mengejutkan.

Terletak berhampiran bukit Pas-de-Calais di utara Perancis, bencana perlombongan Courrières adalah salah satu yang paling dahsyat dalam sejarah Eropah. Beberapa hari sebelum bencana itu, pekerja melaporkan bau asap toksik yang disyaki berpunca dari dalam lombong, tetapi kerja tetap berjalan seperti biasa.

Pada 9 Mac, kebakaran kecil berlaku di salah satu daripada lokasi tempat kerja dalam lombong tersebut, Percubaan untuk memadam api tidak berjaya. Keesokan harinya pada 10hb, apabila lombong berada pada kapasiti penuh, api mencapai asap toksik ituv dan menyebabkan api menyambar sebahagian besar lombong.

Hampir 1,100 orang maut serta-merta dalam kebakaran itu, sama ada disebabkan oleh sesak nafas dalam asap atau oleh beberapa siri runtuhan dalam terowong yang disebabkan oleh letusan.

Hanya beberapa orang yang terselamat berjaya keluar dari kejadian itu dalam keadaan hidup. Sebahagiannya berjaya diselamatkan selepas terperangkap dalam lombong itu dan hanya berjaya dibawa keluar selepas 20 hari.

Semasa kemuncak Perang Dunia Kedua, Pelabuhan Chicago California adalah bandar pelabuhan penting yang kerap digunakan oleh tentera Amerika sebagai cara untuk membekalkan senjata dalam konflik yang berterusan dengan Empayar Jepun.

Pertempuran sengit yang berlaku di Teater Pasifik bermakna peluru sentiasa diperlukan di bahagian hadapan. Pada petang 17 Julai, SS Quinault Victory dan SS E.A. Bryan sedang dimuatkan dengan 4,600 tan bahan letupan apabila kedua-dua kapal meletup.

Letupan itu meragut nyawa 320 pekerja, meratakan sebahagian besar pelabuhan dan bangunan sekitarnya. Masih tidak jelas sehingga hari ini apa yang menyebabkan peluru itu meletup. Walau bagaimanapun, secara meluas dipercayai bahawa kekurangan latihan membawa kepada satu siri kesilapan yang membawa maut ini.

Bencana Bhopal berlaku di bandar India yang mempunyai nama yang sama pada tahun 1984. Sebuah loji racun serangga di dalam bandar itu mengalami kebocoran gas besar yang kemudiannya membanjiri kawasan berhampiran dengan tahap gas metil isosianat yang membunuh.

Gas itu menembusi jauh ke kawasan berpenduduk tinggi di bandar itu dan membunuh beribu-ribu orang. Kepanikan yang menyusuli bencana mengejut ini membawa kepada angka kematian yang lebih tinggi apabila orang ramai memijak satu sama lain ketika mereka cuba melarikan diri.

Lebih 15,000 orang terkorban akibat kebocoran gas itu. Siasatan lanjut oleh kerajaan India, mendedahkan bahawa tahap keselamatan ya rendah dan prosedur keselamatan yang lemah adalah punca utama atas kehilangan nyawa yang besar ini.

Sehingga hari ini, tapak kejadian masih tercemar teruk. Mereka yang bernasib baik untuk terselamat dalam kemalangan itu telah melaporkan mengalami beberapa siri masalah pernafasan bersama-sama dengan kecacatan kelahiran pada anak-anak mereka.

kemalangan tempat kerja yang paling terkenal dalam sejarah, tragedi yang berlaku di loji tenaga nuklear di Chernobyl kekal sebagai salah satu yang paling dahsyat dari segi kesan berpanjangan terhadap alam sekitar.

Pada 26 April, sebuah reaktor di loji itu tiba-tiba meletup dan menembak sisa nuklear ke udara. Disebabkan oleh peralatan yang rosak dan tahap pengurusan yang lemah, tragedi Chernobyl adalah contoh yang sempurna untuk segala-galanya menjadi salah sekaligus.

Walaupun angka kematian rasmi ialah 31 orang, kemungkinan besar adalah lebih tinggi. Pada masa bencana itu, kerajaan Soviet tidak mahu mengakui betapa teruknya bencana itu. Kawasan sekitar Chernobyl masih tidak boleh didiami dan kemungkinan besar akan kekal begitu selama beberapa dekad.


Ini Sebab Kenapa Kita Suka Hidu Bau Petrol

Pernahkah anda berasa seronok menghidu bau petrol ketika mengisi minyak kenderaan anda? Pastinya pernah kan?

Mengapa kebanyakan daripada kita sukakan bau petrol, malah ada yang kelihatan seperti ketagihan?

Petrol merupakan cecair yang terbina daripada campuran kompleks lebih daripada 150 sebatian kimia yang mana kebanyakannya berbahaya kepada kesihatan kita.

Namun, sebatian yang memberikan petrol bau yang kuat dan "bergas" serta membuatkan kita tertarik adalah sejenis hidrokarbon yang dikenali sebagai Benzena.

Benzena ditambah bukanlah untuk memberikan bau tetapi bahan ini dalam petrol meningkatkan kecekapan bahan api dan meningkatkan prestasi enjin.

Apa yang menariknya walaupun bau sedap Benzena dalam petrol adalah kebetulan, namun dari segi sejarah bau manis dan aromatik sebatian ini menjadikannya sebagai bahan biasa dalam minyak wangi pada awal abad ke-19.

Penggunaan Benzena seperti ini kemudiannya dihentikan apabila saintis mendapati Benzena bersifat karsinogenik dan toksik.

Menyedut hidrokarbon seperti Benzena boleh menjejaskan semua organ dalaman terutamanya paru-paru. Lebih teruk, boleh menyebabkan jenis keradangan teruk yang dipanggil Hydrocarbon pneumonitis.

Mungkin anda berasa bimbang Benzena dalam petrol boleh memberikan kesan buruk kepada kesihatan, namun jangan risau kerana semua bahan dalam petrol berada pada kepekatan yang kecil dan terkawal yang tidak berbahaya kepada kita.

Kandungan benzena dalam petrol hanya kira-kira 1% mengikut isipadu, mengikut peraturan Toksik Udara Sumber Mudah Alih (MSAT).

Walaupun pada kepekatan rendah, hidung kita masih dapat menangkap bau ini.

Ini kerana baunya tajam walaupun pada 1 bahagian per juta benzena di udara.

Ia juga merebak lebih cepat kerana ia menyejat di udara dengan cepat.

Jadi, apakah sebenarnya yang ada pada Benzena yang buatkan kita ketagih dengan baunya? Terdapat dua teori tentang perkara ini.

Pernahkah anda sedari bahawa dalam banyak-banyak deria, deria bau selalu mengingatkan anda tentang kenangan indah masa lalu? Bau roti John membuatkan anda teringatkan bulan Ramadhan, bau biskut raya membuatkan anda teringatkan Hari Raya Aidilfitri.

Walau bagaimanapun, penjelasan ringkasnya ialah tidak seperti deria lain, kawasan otak yang mengesan bau terletak berhampiran dengan kawasan yang memainkan peranan untuk emosi dan ingatan. Oleh itu, otak anda mengaitkan bau yang kuat dengan kenangan penting.

Jadi salah satu sebab untuk menjelaskan mengapa sesetengah daripada kita menyukai bau petrol ialah kita mengaitkannya dengan beberapa memori yang indah. Ia mungkin perjalanan pulang ke kampung atau percutian yang menyeronokkan.

Teori kedua yang menjelaskan mengapa kita suka bau petrol ialah benzena mempunyai kesan euforia pada otak.

Dalam erti kata lain, menghidu benzena boleh membuat anda khayal atau "high".

Ini kerana menghidu hidrokarbon seperti Benzena boleh menyebabkan reseptor saraf menjadi kebas dan menyebabkan tekanan pada sistem saraf pusat, seperti ubat bius.

Kajian menunjukkan bahawa ini mengaktifkan laluan mesolimbik yang biasanya dikenali sebagai laluan ganjaran pada otak. Ganjaran di sini ialah suntikan dopamin, hormon keseronokkan yang memberikan anda sensasi yang menyenangkan sementara.

Perlu diingatkan bahawa pengaktifan laluan mesolimbik untuk melepaskan dopamin adalah cara kebanyakan dadah yang disalahgunakan berfungsi.

Perasaan yang anda dapat apabila terdapat letupan dopamin dalam sistem anda adalah sebab yang menjadikan sesuatu ketagihan.

Jadi, menghidu Benzena secara santai semasa mengisi tangki petrol anda adalah tidak berbahaya, tetapi menghidunya secara sengaja boleh menyebabkan ketagihan dan masalah kesihatan.

Barangan biasa lain yang mungkin anda terhidu yang mengandungi benzena termasuk bola tenis, pengilat kuku dan cat. Jika anda mendapati diri anda menyukai bau barang-barang ini, kini anda tahu sebabnya!


Kenapa Piala Dunia Dianjurkan 4 Tahun Sekali?

Ura-ura cadangan untuk menukarkan kejohanan sukan bola sepak Piala Dunia kepada kejohanan 2 tahun sekali, masih dalam proses perbincangan pihak terlibat.

Cadangan inididasari berdasarkan kadar keuntungan yang lebih kerap boleh dijana, berikutan kekerapan penganjuran yang meningkat seandainya cadangan ini  dapat dilaksanakan.

Piala Dunia dikenali sebagai kejohanan yang berlangsung setiap 4 tahun sekali, dengan hak penganjuran sebagai tuan rumah berpindah-pindah di antara benua. Kenapa Piala Dunia berlangsung setiap 4 tahun?

Sebelum bermulanya kejohanan Piala Dunia, temasya Sukan Olimpik moden sudah  jauh lebih awal pada tahun 1896. Salah satu acara yang cuba dipertandingkan dalam temasya Olimpik adalah bola sepak.

Kisahnya, dalam era tersebut disebabkan kekangan logistik dan fasiliti yang boleh digunapakai, perlawanan bola sepak biasanya terhad dianjurkan dalam kejohanan tempatan, dikendalikan oleh persatuan bola sepak peringkat daerah atau negeri.

Jarang masyarakat ketika itu dapat menyaksikan perlawanan di antara negara berlangsung kecuali bagi negara-negara berjiran; seperti perlawanan di antara England dengan Scotland yang berlangsung pada tahun 1872.

Perlawanan yang berkesudahan dengan keputusan seri tanpa jaringan itu, menjadi perlawanan pertama dalam sejarah masyarakat dunia menampilkan dua pasukan yang mewakili dua negara berentap atas padang.

Sambutan penyokong serta masyarakat antarabangsa yang mahu melihat pasukan-pasukan negara berentap antara satu sama lain, membolehkan bola sepak dimasukkan ke dalam Sukan Olimpik 1900 di Paris, Perancis sebagai acara persembahan.

Bagi memperkemaskan perkembangan sukan agar berkembang ke satu hala tuju yang konkrit, usaha menubuhkan sebuah badan khusus bagi menyelia sukan bola sepak dijalankan.

Beberapa negara Eropah mula berbincang sesama mereka bagi menubuhkan satu jawatankuasa khas memantau perjalanan dan susun atur sukan itu pada tahun 1904, dengan penyertaan negara seperti Perancis, Belgium, Denmark, Belanda, Sweden dan Switzerland.

Sepanyol pula ketika itu tiada wakil negara, diwakili pentadbir kelab Madrid Football Club (kini Real Madrid).

Mereka bersepakat mewujudkan kerjasama menubuhkan Fédération internationale de Football Association, diolah menggunakan bahasa Perancis dengan singkatannya FIFA, oleh kerana Perancis menawarkan diri menjadi tuan rumah persidangan kali pertama.

Itulah sebabnya nama FIFA secara rasmi terus ditulis dalam bahasa Perancis sehingga sekarang. Mesti ramai tak perasan kan nama penuh FIFA sebenarnya bukan dalam bahasa Inggeris?

Berikutan kejayaan penubuhan sebuah badan khusus mentadbir perjalanan sukan bola sepak, FIFA mula diberikan peluang memainkan peranan menyokong penganjuran acara bola sepak bermula dalam beberapa kejohanan lain pada tahun 1906 dan sukan Olimpik bermula dengan temasya 1908.

Bersetuju untuk menjalinkan kerjasama, Jawatankuasa Olimpik dan FIFA memulakan hubungan pertama secara rasmi dengan penganjuran acara bola sepak Olimpik 1908 di London.

Bagaimanapun kebanyakan perlawanan berkesudahan dengan keputusan yang agak berat sebelah, berikutan kualiti pemain yang tidak seimbang antara negara yang menghantar pasukan. Punca utamanya adalah disebabkan syarat ketat Olimpik memerlukan semua peserta atau pemain yang bertanding dalam temasya, haruslah bergelar seorang atlet amatur.

Syarat ini menjadi kekangan utama untuk negara-negara yang pada ketika itu sudah mula membentuk skuad bola sepak sendiri, dibarisi pemain-pemain berstatus profesional.

Situasi pemain amatur ini kekal dalam beberapa siri kejohanan Olimpik, menyebabkan FIFA mula merasakan kemajuan sukan bola sepak tidak boleh berlaku selagi mana mereka masih menuruti syarat penganjuran Olimpik.

Status amatur yang wajib diikuti dikhuatiri FIFA, hanya mengakibatkan banyak pasukan gagal menyediakan pasukan yang benar-benar mantap beraksi. Faktor inilah yang menjadi punca kenapa kepimpinan tertinggi FIFA mengorak langkah mahu mewujudkan satu kejohanan berbeza di bawah payung sendiri.

Temasya Olimpik 1928 di Belanda menyaksikan bola sepak naik menjadi acara paling popular dengan menyaksikan Uruguay menewaskan Argentina untuk memenangi pingat emas.

Menyedari itulah detik terbaik untuk mereka berpecah dari Olimpik, FIFA memulakan pelan kejohanan bola sepak antara negara dengan sasaran kejohanan pertama akan dimulakan dalam tahun 1930.

Bagi memastikan peminat sukan bola sepak tidak terkeliru dengan kewujudan satu kejohanan bola sepak baru, FIFA mengumumkan bola sepak tidak akan dipertandingkan dalam tahun 1932.

Hanya satu kejohanan, iaitu kejohanan Piala Dunia 1930 diambil kira sebagai kejohanan bola sepak rasmi yang disahkan FIFA. Walaupun sudah berpisah, FIFA tetap menghormati jasa baik Olimpik yang sudah memberikan mereka platform pendedahan dan tapak mula.

Demi memastikan penjadualan kedua-dua buah kejohanan tidak terganggu, FIFA bersetuju untuk menganjurkan Piala Dunia setiap 4 tahun sekali sama seperti Olimpik, dengan penganjurannya berlangsung dalam tahun ke 2 selepas setiap kali Olimpik berlangsung.

Penganjuran Piala Dunia 1930 bertempat di Uruguay, menyaksikan tuan rumah mengulangi pencapaian mereka di Olimpik 1928 dengan membenam Argentina 4-2, melayakkan Uruguay bergelar pemenang pertama Piala Dunia.

Kejohanan yang disertai 13 buah negara majoritinya oleh pasukan dari benua Amerika Selatan disebabkan oleh kesukaran pasukan dari Eropah untuk hadir, tetap diterima baik membuktikan Piala Dunia boleh berkembang lebih besar.

Jika dinilai dalam aspek sekarang, 4 tahun jarak di antara setiap kejohanan Piala Dunia sebenarnya harus dilihat wajar dikekalkan.

Ini kerana skop penganjuran perlu ditanggung negara tuan rumah bagi mempersiapkan fasiliti yang diperlukan, jauh lebih besar berbanding Piala Dunia edisi terdahulu.

Seandainya dinilai pada aspek pemain dan pasukan, dalam zaman sekarang pun sudah wujud kejohanan bersifat dalam benua seperti Piala Asia, Piala Eropah dan Piala Negara-Negara Afrika yang mengisi kalendar kejohanan, dianjur berselang 2 tahun dengan tarikh Piala Dunia.

Adakah pertukaran penganjuran Piala Dunia ke 2 tahun sekali lebih baik atau hanya akan mengakibatkan lambakan kejohanan sehingga Piala Dunia hilang prestijnya?

Ada kemungkinan situasi sebegitu akan berlaku, tetapi kami yakin potensi penganjuran yang membawa kepada janaan untung komersial sudah jadi satu kepentingan yang tidak lagi dapat dihiraukan.

Bila agaknya Piala Dunia akan berlangsung 2 tahun sekali? Mungkin 10 tahun akan datang, apa yang sedang hangat dibincangkan akan kelihatan hasilnya secara lebih terang.


Life Hacks: 5 Benda Boleh Selesai Tak Perlu Ambil Masa Lama

Dalam kepantasan dunia sekarang, jangka masa sering dilihat terlalu pendek untuk melakukan sesuatu. Sebenarnya ada bermacam perkara yang korang boleh buat. Jom kami kongsikan!

Dengan hanya 5 minit, 5 e-mel kerja atau peribadi boleh dijawab. Pastikan jawapan dibuat dengan ayat ringkas, padat dan mudah difahami.

Ramai yang kurang membaca kerana menganggap perlu mengambil masa lama untuk menghabiskan sebuah buku. Luangkan hanya beberapa minit setiap kali waktu lapang untuk membaca beberapa halaman buku, lama-lama, habis!

Pertolongan yang nampak kecil tapi sebenarnya mampu memberi makna kepada penerimanya. Tolong tahan pintu untuk orang di belakang, tolong tunjuk arah kepada yang bertanya dan bermacam lagi boleh dimulakan sekarang.

Pelbagai kandungan boleh ditonton di TikTok berdasarkan minat masing-masing. Dari tips berniaga, DIY, life hacks, cara masakan, tips travel dan bermacam lagi pengetahuan boleh dimanfaatkan dalam waktu yang pendek.

Be U membolehkan pendaftaran Akaun Simpanan-i Be U Qard dilakukan dengan sekejap sahaja. Hanya dengan beberapa langkah ringkas dan identifikasi, akaun sedia didaftarkan.

Mungkin ada yang tertanya-tanya jika Be U ini adalah e-Wallet kan? Sebenarnya, Be U ini bukanlah e-wallet dan merupakan sebuah bank digital sepenuhnya. Tak perlu risau mengenai keselamatan dana kerana akaun dilindungi oleh Perbadanan Insurans Deposit Malaysia (PIDM) sehingga RM250K.

Sesiapa sahaja boleh membuka akaun Be U ini asalkan mempunyai akaun bank Malaysia untuk tujuan rujukan. Tak ada akaun Bank Islam? Tak ada masalah, anda masih boleh miliki akaun Be U asalkan berstatus warganegara berusia sekurangnya-kurangnya 18 tahun.

Nak kahwin dalam masa setahun? Bercuti pusing seluruh Eropah dengan kawan kolej? Atau beli rumah pertama tahun depan? Setiap orang ada matlamat yang memerlukan dana kewangan yang besar untuk digunakan. Tapi bagaimana kita boleh mencapai semua matlamat ini dengan realistik?

Be U mempunyai ciri Nest yang menjadi platform untuk menabung berdasarkan matlamat masing-masing. Nest membantu menambah baik tabiat kewangan dan dalam masa sama memberikan fleksibiliti kepada pengguna dalam mencapai matlamat mereka.

Bagi anak muda dengan simpanan terhad atau pun penuntut yang bekerja separuh masa, Be U adalah satu keperluan. Ciri Gigs menawarkan kerja separuh masa yang boleh dilakukan bagi sumber pendapatan tambahan.

Selain itu, pemindahan wang kepada rakan dan keluarga boleh dilakukan dengan mudah dan ringkas dengan Be U.

Dengan Be U, pengguna tidak perlu mengekalkan sejumlah wang di dalam akaun untuk memastikan akaun terus aktif sehingga 1 tahun. Ini memberi kemudahan kepada pengguna muda dan golongan yang baru memulakan dunia kerjaya.

Aplikasi Be U sudah boleh mula dimuat turun di Apple App Store dan Google Play Store secara percuma. Lawati laman web getbeu.com dan ikuti Facebook dan Instagram Be U hari ini untuk maklumat lanjut.


6 Asal-Usul Istilah Jenayah Popular Bahasa Inggeris

Perbuatan jenayah merupakan perbuatan tidak bermoral dilakukan segelintir individu, untuk tujuan tertentu yang biasanya didorong kepentingan diri sendiri.

Ekoran daripada kemahuan songsang manusia yang malangnya ada pelbagai, kategori-kategori jenayahdilakukan seseorang juga ada banyak. Rompakan, ugut, pecah rumah, penculikan dan sebagainya adalah antara  jenis jenayah yang sering berlaku.

Kita di Malaysia walaupun mengamalkan penggunaan bahasa Melayu sebagai bahasa kebangsaan, sama kerap merujuk jenayah berdasarkan istilah Inggeris yang ada. Pernahkah anda terfikir bagaimana istilah-istilah ini mula digunakan untuk tujuan tersebut?

'Assault' adalah istilah mewakili perbuatan menyerang atau melakukan kekerasan ke atas seseorang secara fizikal, boleh berlaku sama ada dirancang atau tidak dirancang.

Bagaimanapun maknanya agak bercampur baur. Seperti di Amerika Syarikat, sebarang bentuk jenayah yang dikategorikan sebagai 'assault' akan dibahagikan kepada dua jenis; sama ada 'assault' dan 'assault and battery.'

Dua kategori ini perlu diwujudkan kerana dalam aspek makna, 'assault' yang diambil daripada istilah Latin 'adsaltus' ('melakukan perbuatan yang mengejutkan') tidak khusus merujuk kepada perbuatan fizikal yang menyentuh orang lain.

Sebaliknya maknanya lebih kepada perbuatan mengancam orang lain tanpa perlu ada serangan fizikal. 'Battery' dalam istilah ini merujuk khas kepada 'serangan fizikal secara keras', diambil daripada istilah Perancis 'batterie' yang membawa makna 'memukul.'

Secara universalnya ya kita tahu assault bererti menyerang, tetapi ada juga negara yang mentafsirkannya secara berbeza ya!

'Burglary' yang membawa makna 'perbuatan memecah masuk kediaman orang lain', diambil daripada istilah 'burglar' atau 'individu yang memecah masuk kediaman orang lain.'

Istilah ini sebenarnya terbentuk daripada istilah Latin 'burgus' yang membawa makna istana atau kubu, digunakan di sekitar Jerman. Apabila seseorang individu melakukan kesalahan memecah masuk ke dalam 'burgus', orang itu akan digelarkan sebagai 'burgator.'

Istilah itu kemudiannya dipinjam orang Inggeris, ditulis sebagai burglator sebelum dipermudahkan ejaannya kepada 'burglar' sekitar pertengahan abad ke 16.

'Robbery' atau rompakan merupakan satu insiden yang menakutkan bagi mereka yang pernah melaluinya.

Istilahnya diperkenalkan di kalangan penutur bahasa Jerman lama sebagai 'roubon' merujuk kepada perbuatan mengambil sesuatu barang tanpa kebenaran, sebelum dipinjam orang Perancis yang menukarkannya menjadi 'rober.'

'Rober' di kalangan orang Perancis mempunyai makna lebih luas, turut mewakili perbuatan tidak elok lain bukan saja merompak - bahkan merangkumi mencuri, merampas harta orang dan merogol.

Orang Inggeris meminjamnya dan menukarkan ejaannya kepada 'robben', mengecilkan maknanya hanya kepada perbuatan merompak barangan seseorang tanpa kebenaran. Sekitar abad ke 12 mereka menukarkan ejaannya kepada hanya 'rob' bagi merujuk perbuatan sama.

Besar kemungkinan, mitos masyarakat barat berkenaan watak Robin Hood sebenarnya datang daripada istilah 'robben' kan? Kita selama ini menyangkakan wataknya memang bernama Robin tetapi entah-entah nama itu terkenal kerana dia 'perompak yang berselubung.' Ini andaian kami ya!

Walaupun kita mengetahui 'bribe' merujuk kepada perbuatan rasuah atau memberi duit kopi, asal-usul istilah ini tidak berkait dengan perlakuan tersebut.

'Bribe' sebenarnya terlebih dahulu merujuk kepada golongan pengemis di Eropah seperti yang digunakan di Sepanyol dengan gelaran 'briba' atau Itali 'birbone.'

Masyarakat Perancis meminjam istilah ini, menukarkannya kepada bribe bagi merujuk kepada pemberian cebisan roti oleh orang ramai kepada pengemis tepi jalan.

Daripada istilah Perancis inilah istilah Inggeris terbentuk, merujuk kepada pemberian seseorang kepada orang lain yang meminta.

Ejaannya kekal seperti yang istilah Perancis tetapi maknanya diperkembangkan bagi meliputi bukan saja pengemis, malahan merujuk kepada mana-mana golongan individu yang meminta-minta hadiah atau sumbangan yang bukan hak mereka.

Kami cukup tertarik dengan istilah ini, kerana dua suku katanya mempunyai makna 'kanak-kanak + tidur.' Adakah ia memang berkait? Ya!

'Kid' dalam istilah 'kidnap' merujuk kepada golongan kanak-kanak kecil atau bayi.

Suku kata 'nap' pula datang daripada istilah 'nab' yang diperkenalkan ke dalam daftar kata bahasa Inggeris sekitar penghujung abad ke 17, merujuk kepada perbuatan 'menangkap atau menyambut seseorang secara pantas dan segera'.

Istilah ini dipercayai datang daripada istilah dialek masyarakat Scandinavia 'nappe' yang membawa makna 'merampas atau menarik sesuatu.'

Anehnya, istilah 'kidnapper' dipercayai muncul dahulu di kalangan penutur bahasa Inggeris merujuk kepada individu penculik, sebelum istilah itu diambil asas perkataannya bagi membentuk perkataan 'kidnap' yang mewakili perbuatan menculik.

Ini adalah istilah yang sangat digeruni sebahagian besar masyarakat dunia. Kita di Malaysia pun sudah kedengaran banyak kes warganegara kita menjadi mangsa 'human trafficking' sehingga dipaksa menjadi pekerja tanpa gaji di negara luar.

Kenapa kita gelarkan perbuatan menculik dan menyeludup sesuatu atau seseorang, sebagai 'trafficking'?

Istilah 'trafficking' realitinya langsung tidak berkait dengan tindakan jenayah, diambil daripada istilah 'traffic' yang bererti 'aktiviti perdagangan merentasi sesuatu kawasan yang besar.'

Istilah ini hadir daripada istilah Arab 'tafriq' yang membawa makna 'mengedarkan sesuatu ke kawasan berbeza.' Masyarakat Inggeris mula menggunakan istilah 'traffic' pada awal abad ke 16, bagi merujuk kepada perbuatan perdagangan yang sah.

Bagaimanapun disebabkan populariti penggunaan istilah 'trafficking' bagi merujuk aktiviti penyeludupan secara haram, malangnya penggunaan sebenar istilah ini telah tenggelam.

Sehinggakan ramai akan memandang serong seseorang sekiranya dia mengaku dia bekerja sebagai seorang 'trafficking officer' di pelabuhan.


Sejarah Perpecahan Czechoslovakia Kepada Slovakia dan Republik Czech

Kebanyakna generasi muda masa kini pasti tidak pernah mendengar tentang Czechoslovakia. Masakan tidak, negara ini sudah tidak lagi wujud kerana telah berpecah kepada 2 buah negara - Republik Czech dan Slovakia. Negara ini tidak lagi wujud secara rasmi pada 31 Disember 1992.

Negara ini secara geografinya berada di Eropah, dikelilingi oleh Austria, Jerman, Poland dan Hungary. Kawasan yang dipanggil Czechoslovakia ini telah dibentuk selepas Perang Dunia I berakhir, dan wujud dari 1918 hingga 1992, merangkumi tanah bersejarah Moravia, Slovakia, dan Bohemia.

Menariknya, pasukan bola sepak kebangsaan Czechoslovakia adalh pasukan yang konsisten di persada antarabangsa dengan lapan penampilan dalam Pusingan Akhir Piala Dunia FIFA, menduduki tempat kedua pada 1934 dan 1962.

Pasukan itu juga memenangi Kejohanan Bola Sepak Eropah pada 1976, menduduki tempat ketiga pada 1980 dan memenangi emas Olimpik pada tahun 1980. Pemain bola sepak terkenal seperti Pavel Nedvěd, Antonín Panenka, Milan Baroš, Tomáš Rosický, Vladimír Šmicer atau Petr Čech semuanya dilahirkan di Czechoslovakia.

Bagi yang tertanya-tanya, cara menyebut yang sebenar adalah "CHEK" + "oh" + "sluh" + "VAK" + "ee" + "uh").

Wilayah yang merangkumi kawasan Czechoslovakia ini pada asalnya didiami oleh puak Celtic, Germanic, dan Slavic. Terdapat pergolakan agama yang kerap, penaklukan dan pergeseran penduduk. Moravia dan Bohemia ditadbir bersama sepanjang sejarah mereka, tetapi Slovakia diperintah selama 1,000 tahun oleh Hungary.

Perbezaan pentadbiran inilah yang menjadi katalis perpecahan negara ini kemudiannya.

Pada tahun 1620, orang Czech bertempur dalam Peperangan White Mountain dan kehilangan kedaulatan mereka kepada Empayar Hapsburg. Untuk 300 tahun kemudiannya, orang Czech berada di bawah pemerintahan Kerajaan Austria. Selepas Perang Dunia I, kerajaan monarki ini runtuh, dan negara bebas Czechoslovakia diasaskan.

Ketika zaman Perang Dunia Kedua, Czechoslovakia mempunyai populasi Jerman yang besar yang kebanyakannya tertumpu di kawasan sempadan Bohemia dan Moravia (Sudetenland).

Ada yang menyokong Nazi Jerman, yang menimbulkan tekanan dalaman dan luaran. Pada tahun 1938, Czechoslovakia terpaksa menyerahkan Sudetenland kepada Jerman. Hitler kemudiannya menyerang kawasan yang tinggal di Bohemia dan Moravia pada tahun berikutnya; Slovakia merdeka dan bertukar menjadi negara boneka Jerman.

Apabila Perang Dunia Kedua berakhir, tentera Soviet masuk dan menguasai sebahagian besar Bohemia (termasuk Prague), Moravia, dan Slovakia. Tentera Amerika Syarikat berjaya membebaskan sebahagian besar Bohemia barat dan bandar Plzen pada Mei 1945, dan pada bulan yang sama pemberontakan orang awam berlaku terhadap Jerman.

Selepas Jerman menyerah kalah, kira-kira 2.9 juta etnik Jerman terpaksa meninggalkan negara itu. Juga, pada masa itu, hanya beberapa ribu orang Yahudi tinggal di tanah Czech; lebih daripada 100,000 telah terkorban semasa Holocaust.

Orang Czech dan Slovakia menetapkan pilihan raya nasional dan demokratik untuk musim bunga 1946 dengan harapan bahawa Kesatuan Soviet akan membenarkan mereka membentuk kerajaan mereka sendiri.

Kebanyakan jawatan penting dimenangi oleh ahli-ahli Parti Komunis Czechoslovakia, yang berusaha untuk meneutralkan kuasa anti-komunis dan merampas kuasa pada Februari 1948.

Czechoslovakia dipimpin di bawah pemerintahan komunis yang ketat untuk 10 tahun berikutnya. Perjanjian Warsaw telah ditandatangani pada tahun 1955 dan perjanjian ini menubuhkan organisasi pertahanan bersama yang merangkumi Czechoslovakia, Albania, Bulgaria, Hungary, Poland, Jerman Timur, dan Romania.

Perjanjian ini antara lain memberi kuasa kepad pihak Kesatuan Soviet mengawal angkatan tentera untuk semua negara ini. Negara-negara Pakatan Warsaw yang lain bimbang tentang pembaharuan Czechoslovakia, dan mengatur tentera untuk menyerang dan menduduki negara itu pada 20 Ogos 1968.

Kerajaan Czechoslovak mengisytiharkan bahawa ini adalah pelanggaran Piagam PBB dan undang-undang antarabangsa, tetapi golongan yang mahukan pembaharuan ini terpaksa menandatangani perjanjian yang membenarkan tentera Soviet kekal di sana. Sehingga akhir 1980-an, iklim sosial dan politik tidak berubah tanpa perubahan ketara berlaku.

Keretakan mula timbul apabila Parti Komunis Czechoslovakia mula berantakan pada awal 1960-an dan orang Slovakia yang merupakan sebahagian daripada kepimpinan mahukan lebih autonomi. Pada tahun 1968, pandangan politik beralih ke arah reformasi dan sosialisme, yang diketuai oleh presiden baru dan orang Slovak, Alexander Dubcek.

Beliau bercita-cita untuk mewujudkan lebih "demokrasi sosialis yang moden dan humanistik" untuk menjamin hak tertentu seperti kebebasan beragama, bersuara, akhbar, perhimpunan dan perjalanan. Penduduk mula menunjukkan sokongan untuk Czechoslovakia baharu.

Perubahan berlaku pada 1989 selepas polis komunis secara kejam memecah demonstrasi aman untuk demokrasi, mencederakan peserta yang terdiri daripada para pelajar.

Forum Sivik telah ditubuhkan untuk memperjuangkan kebebasan awam dan pembaharuan birokrasi. Parti Komunis tidak lama kemudian hilang pengaruh dan digantikan oleh kerajaan campuran. Pilihan raya bebas telah diadakan pada bulan Jun 1990, dan lebih daripada 95 peratus penduduk mengundi.

Forum Sivik tidak dapat mengekalkan kepimpinannya, dan berpecah kepada "kelab" yang berbeza dengan agenda politik yang berasingan. Ini termasuk Perikatan Demokratik Sivik, Parti Demokratik Sosial Czech, dan Pergerakan Sivik.

Parti Demokratik Sivik menang di tanah Czech pada tahun 1992, dan Pergerakan untuk Slovakia Demokratik memperoleh kuasa di Slovakia mendorong keinginan Slovak untuk mempunyai autonomi.

Perpecahan mula meluas dan menjelang akhir tahun dan perjanjian telah dirangka untuk membolehkan kedua-dua republik itu berpisah. Ia diluluskan pada 27 Disember 1992, dan pada 1 Januari 1993 Republik Czech dan Slovakia diasaskan dengan aman.


Kenapa Kita Selesa Dengan Bau Kentut Sendiri?

Media sosial membolehkan ramai orang yang sebelum ini tidak diberikan perhatian, mempunyai platform untuk 'meluahkan' diri mereka kepada orang awam. Ada banyak perbuatan aneh yang dilakukan manusia demi mengejar 'like' dan 'followers.'

Satu perbuatan pelik yang popular dilakukan segelintir pempengaruh, adalah kewujudan makhluk yang sengaja merakamkan detik diri mereka mengeluarkan kentut dalam pelbagai situasi untuk tatapan orang ramai. Penggemarnya...ramai.

Trend ini malangnya sudah jadi ikutan, sehingga mewujudkan 'ratu-ratu kentut' di internet, yang tugasnya kentut untuk menjana pendapatan.

Kenapa mereka gemar merekodkan reaksi sendiri selepas melepaskan angin?  Persoalan lebih besar - kenapa kita pun sebenarnya suka bau kentut sendiri? Ye kan?

Sudah ada beberapa artikel kami memperincikan topik tersebut dengan mendalam. Jadi mari terus melompat kepada penjelasan kenapa kita suka bau kentut sendiri? Sains sudah membuktikan sebusuk mana pun kentut kita, kita memang cenderung untuk menyukai aromanya. Ini kerana sistem deria bau kita sudah terbiasa dengan bau yang terhasil daripada badan kita sendiri.

Sama seperti keinginan kita untuk menggemari atau lebih menyukai sesuatu yang dekat dengan kita, seperti bantal atau selimut yang sering kita guna, pewangi yang kita kenakan setiap hari dan juga bau sabun yang kita gemari; kita menyukai bau kentut kita kerana bau itu adalah 'bau kita.'

Untuk memahami secara lebih terperinci kenapa situasi sebegitu berlaku, ada proses sains yang terjadi di sebalik semua yang merungkap misterinya. Mari kita pelajari prosesnya.

Kandungan gas yang dilepaskan semasa kita kentut, sebenarnya mempunyai kandungan 99% gas yang tidak berbau.

Hanya 1% daripadanya adalah gas hidrogen sulfida yang menyebabkan bau terhasil. Adakah anda salah seorang yang malu-malu kucing secara diam gemar bau kentut sendiri?

Dalam usus kita, terdapat koloni bakteria yang hidup dengan memakan bahan sulfur yang ada dalam bahan makanan. Proses pencernaan akibat tindakbalas bakteria ini menghasilkan gas sulfida.

Gas yang terhasil walaupun mempunyai bau yang kurang menyenangkan, sebenarnya adalah bukti fungsi perlindungan tubuh kita berjalan.

Apabila sel dalam badan kita terganggu akibat jangkitan misalnya, sel tubuh akan mula menyerap enzim yang diperlukan bagi melindungi mitokondria yang ada dalam badan kita.

Mitokondria adalah struktur dalam sel yang perlu ada untuk menukarkan makanan kepada bentuk yang boleh diserap oleh sel.

Ketika proses ini berlaku, gas hidrogen sulfida akan terhasil hasil tindak balas sistem tubuh mempertahankan mitokondria, yang menjadi benteng terawal tubuh melawan jangkitan yang ada.

Itulah sebabnya kentut kita berbau - kerana kentut yang berbau menandakan tubuh kita berfungsi dengan baik. Kilang yang ada dalam usus kita sedang bekerja untuk untuk melindungi kita.

Hasil daripada semua proses ini terhasillah kentut. Gas yang terhasil daripada tubuh kita ini bersifat unik, di mana hanya kita saja mampu menghasilkan gas berbau sedemikian rupa.

Satu dilema menyeramkan yang dihadapi semua orang, adalah memilih cara kentut yang berkesan agar sesuai dengan situasi khususnya ketika berada bersama orang lain.

Ada masanya rasa nak kentut menyerang bila kita duduk dalam lingkungan ramai orang lain dan kita tidak boleh beredar. Dengan purata 14 kali manusia kentut sehari, pasti akan ada masa kita berdepan dilema sebegini; apa perlu kita lakukan?

Untuk menjawab soalan ini kita perlu faham bagaimana bunyi kentut terhasil.

Ramai orang mempunyai salah tanggapan bunyi kentut terhasil daripada getaran yang berlaku di antara kulit punggung disebabkan oleh tekanan angin yang keluar. Tidak.

Bunyi kentut yang terhasil akan bergantung kepada tiga faktor utama iaitu amaun gas yang terhasil, saiz bukaan lubang dubur dan usus besar ketika gas itu perlu dilepaskan dan tekanan yang dikenakan apabila seseorang kentut.

Untuk mengawal amaun gas yang bakal keluar, hanya kawalan tabiat pemakanan perlu dilaksanakan di mana kita perlu mengurangkan makanan seperti brokoli dalam diet kita.

Jika rasa ingin kentut, tenangkan diri dan pastikan lubang dubur anda selesa semasa melepaskannya. Angkat sedikit punggung anda supaya lubang dubur tidak 'tertekan' dengan kerusi atau lantai. Jika anda sedang berdiri, regangkan kaki.

Perlahankan pernafasan anda. Lepaskan sedikit demi sedikit perlahan-lahan serta berdoalah agar tidak ada bunyi yang terhasil kerana bukan semua orang mempunyai kemahiran kentut secara rahsia yang benar-benar tersembunyi.

Jika cubaan anda sukses, lihat reaksi dalam bilik. Pasti ada orang yang menyedari bau kurang enak menyerang deria mereka tetapi mereka memilih untuk sengaja mendiamkannya.

Anda pula pejamkanlah mata dan nikmati keenakan aroma bau kentut anda.

Tak salah pun nak menyukainya kerana sains dah membuktikan, anda akan cenderung suka dengan bau kentut anda walaupun orang lain sesak nafas apabila diserang bau serupa.

Tarik nafas dalam-dalam dan teruslah berlakon seolah tak ada apa.


5 Kemalangan Besar Maritim Selain Titanic

Lautan telah lama menjadi tempat bahaya dan misteri yang besar sepanjang kewujudan manusia. Walaupun pada zaman kontemporari masa kini dengan pelbagai teknologi baru, perjalanan melalui air dalam dan laut bergelorara masih menjadi usaha yang sukar dan mencabar.

Tragedi tenggelamnya kapal Titanic pada tahun 1912 tidak diragukan lagi merupakan bencana maritim yang paling terkenal setakat ini. Walau bagaimanapun, terdapat banyak tragedi maritim lain yang sebenarnya lebih tragis atau setaraf dengan tragedi tenggelamnya kapal Tianic.

Berikut adalah antara 5 bencana maritim yang lebih tragis daripada Titanic sama ada dari segi jumlah mangsa korban atau kesannya kepada manusia

Menjelang pertengahan abad ke-19, teknologi enjin berkuasa wap sudah wujud dan semua jentera atau kenderaan besar seperti kereta api, jentera berat, dan juga bot menggunakan beberapa bentuk enjin stim untuk beroperasi. Kapal Sultana juga turut dikuasakan dengan enjin wap.

Sultana sedang belayar ke Sungai Mississippi apabila ia berhenti di Vicksburg untuk menangani beberapa isu yang dihadapi oleh bot itu di bilik dandangnya. Walaupun masalah tersebut sepatutnya diselesaikan terlebih dahulu, kapten kapal J. Cass Mason memutuskan untuk meneruskan perjalanan.

Hanya beberapa hari kemudian, selepas meninggalkan Memphis, dandan bermasalah itu meletus membunuh 1,195 daripada 2,000 penumpang di atas kapal. Ia masih kekal hari ini sebagai kemalangan maritim paling maut dalam sejarah AS.

Semasa Perang Napoleon pada akhir abad ke-18 dan awal abad ke-19, Britain dan Perancis berada dalam konflik yang berterusan antara satu sama lain di laut. Sepanyol, sekutu Perancis pada masa itu, gembira membantu Perancis mengalahkan tentera laut British.

Pada malam 12 Julai 1801, kontinjen kecil Sepanyol mendapati diri mereka dalam pertempuran dengan HMS Superb, sebuah kapal yang agak kecil tetapi lincah. Terima kasih kepada beberapa gerakan bijak dari kapten British, dua kapal Sepanyol, Real Carlos dan San Hermenegildo tidak dapat menghalang kapal British daripada melarikan diri.

Disebabkan oleh jarak penglihatan yang rendah disebabkan oleh waktu malam dan huru-hara pertempuran, San Hermenegildo menyangka Real Carlos sebagai HMS Superb dan melepaskan tembakan meriam sisi lebar pada jarak dekat.

Real Carlos bertindak balas dan tidak lama kemudian kedua-dua kapal Sepanyol cuba memusnahkan satu sama lain. Bencana ini berakhir dengan letupan yang dahsyat dan menyebabkan kebakaran besar kedua-dua buah kapal. Hampir 1,500 kelasi Sepanyol terkorban.

Pada penghujung jam 20 Disember 1987, feri Dona Paz dari  Filipina yang menuju ke Catbalogan bertembung dengan kapal tangki bahan api, MT Vector. Disebabkan tragedi ini berlaku waktu tengah malam, kebanyakan penumpang sedang tidur ketika perlanggaran berlaku.

Bahan api pada kapal tangki itu dengan cepat terbakar dan api kemudian merebak ke Dona Paz dengan begitu pantas. Kebanyakan penumpang bangun dalam keadaan panik secara tiba-tiba dan berebut-rebut ingin menyelamatkan diri. Dona Paz mempunyai jumlah bot penyelamat yang tidak mencukupi dan tidak mempunyai jaket keselamatan.

Kedua-dua Dona Paz dan MT Victor tenggelam dalam masa beberapa jam sahaja. Ia kemudiannya ditentukan oleh Mahkamah Agung Filipina bahawa pengendali MT Victor dipersalahkan atas kejadian itu. Pemilik kapal itu didapapati beroperasi tanpa lesen dan tidak menghiraukan protokol keselamatan biasa.

Bencana Dona Paz kekal sebagai kemalangan maritim paling maut dalam sejarah (untuk kategori bukan peperangan). Secara keseluruhan, 4,386 orang meninggal dunia dalam tragedi ini.

Pada 26 September 2002 MV Le Joola, sebuah feri yang dimiliki dan dikendalikan oleh kerajaan Senegal terbalik di luar pantai Gambia. Feri itu belayar melebihi kapasiti apabila ia dilanda ribut.

MV Le Joola juga dikatakan tidak mempunyai peralatan keselamatan yang sesuai seperti rakit penyelamat dan jaket keselamatan. Daripada 2,000 orang di atas kapal, hanya 64 yang terselamat.

Kejadian tragis MV Le Joola kekal sebagai insiden maritim kedua paling maut yang hanya diatasi oleh Dona Paz.

Pada kemuncak Perang Dunia Pertama, Halifax di Kanada menghadapi tragedi yang mengejutkan penduduk bandar itu. Letupan besar yang berpunca daripada kapal amunisi telah memusnahkan pelabuhannya.

Ketika tragedi itu berrlaku sebuah kapal wap Perancis, SS Mont-Blanc sedang menyeberangi Lautan Atlantik untuk menghantar bekalan kepada usaha perang di Eropah. Imo, sebuah kapal bekalan Norway secara tidak sengaja berlanggar dengan kapal Perancis itu dan menyebabkan beberapa siri kebakaran kecil.

Sebaik sahaja kebakaran mencapai anggaran 2,925 tan bahan letupan di atas kapal, kapal itu meletus dalam sekelip mata. Letupan itu sangat kuat sehingga menimbulkan tsunami buatan manusia di pelabuhan yang mendatangkan malapetaka di bandar itu. Halifax kehilangan hampir 2,000 nyawa, dan 1,600 bangunan, sebagai tambahan kepada 9,000 yang cedera.